Indonesia pada tahap bencana, menghampiri ‘tsunami’ Covid-19

Lonjakan jangkitan Covid-19 di Indonesia berada pada tahap ‘bencana’ susulan penyebaran varian Delta yang mendominasi penularan hingga hampir melumpuhkan hospital – pandemik terburuk di Asia Tenggara, kata Pertubuhan Bulan Sabit Merah Indonesia (PBSMI), hari ini.

Sejak beberapa hari lalu negara keempat paling ramai penduduk di dunia itu melaporkan rekod harian jangkitan Covid-19 lebih daripada 20,000 susulan gelombang kedua yang didorong oleh kemunculan varian paling pantas menular, serta pergerakan orang ramai ketika cuti sambutan Aidilfitri Mei lalu.

Ketika petugas barisan hadapannya menjangkakan ‘tsunami Covid-19’ dalam tempoh dua atau tiga minggu lagi, Ketua Delegasi Antarabangsa Persatuan Bulan Sabit dan Palang Merah Indonesia, Jan Gelfand berkata setiap hari negara itu memperlihatkan varian Delta membawa pandemik ke arah ‘bencana’.

Hospital di beberapa wilayah yang dikategorikan sebagai zon merah dilaporkan sudah mencapai kapasiti penuh, khususnya di Jakarta, dengan penggunaan wad pengasingan Covid-19 pada tahap 93 peratus pada Ahad.

Susulan itu pemerintah Republik Indonesia dilaporkan merancang melaksanakan sekatan penuh atau ‘total lockdown’ dalam usaha memerangi pandemik Covid-19.

Presiden Joko Widodo dilaporkan mengadakan perbincangan hari ini bagi melaksanakan Pemberlakuan Pembatasan Kegiatan Masyarakat (PPKM) Darurat, tetapi sehingga malam ini belum ada pengumuman dibuat mengenainya.

Media melaporkan perbincangan melaksanakan PPKM itu dibuat selepas pemerintah menerima tekanan pakar tempatan dan antarabangsa, termasuk Pertubuhan Kesihatan Sedunia (WHO), yang memberi amaran penularan pandemik di Indonesia akan semakin teruk.

“Hospital penuh kerana peningkatan kes disebabkan oleh kegagalan masyarakat mematuhi protokol kesihatan, ditambah lagi dengan varian Delta yang merebak dengan cepat,” kata jurucakap Kementerian Kesihatannya, Siti Nadia Tarmizi.

Setiausaha Agung PBSMI Sudirman Said berkata keadaan di Bogor, Jawa Barat semakin membimbangkan apabila kemampuan hospital untuk menempatkan pesakit sudah mencapai tahap ‘melimpah’, sedangkan pesakit dan keluarga mereka menempuh berjam-jam perjalanan untuk tiba di pusat rawatan.

Lonjakan kes Covid-19 itu juga memaksa pemerintah menangguhkan pembukaan semula Bali kepada pelancong antarabangsa.

Menteri Pelancongan dan Ekonomi Indonesia Sandiaga Uno berkata walaupun 71 peratus penduduk Bali telah menerima dos vaksin pertama mereka, kerajaan perlu menunggu kes turun lebih jauh sebelum pulau itu boleh membuka semula industri pelancongan. – Agensi


Ditipu jualan kereta terpakai dalam FB, wanita rugi RM132,000

Seorang wanita kerugian RM132,860 apabila terpedaya selepas mahu membeli kereta terpakai yang tidak wujud yang dijual di laman Facebook, 1 Jun lalu.

Ketua Polis Perak Datuk Seri Mohd Yusri Hassan Basri berkata mangsa pada mulanya terlihat sebuah iklan menjual kereta terpakai di Facebook dan menghubungi pemilik akaun tersebut, menurut laporan Bernama.

“Suspek kemudian menghubungi mangsa melalui whatsapp dengan memperkenalkan diri sebagai penjual kereta dan menghantar gambar kad pengenalan untuk menyakinkan mangsa,” katanya dalam satu kenyataan di sini malam ini.

Mohd Yusri berkata mangsa kemudian diminta membuat bayaran melalui perbankan dalam talian ke akaun bank yang diberikan suspek dan diperdaya tidak boleh membatalkan pembelian atas alasan insurans telah didaftarkan atas nama mangsa, jika terjadi apa-apa mangsa akan dipertanggungjawabkan.

Mohd Yusri berkata mangsa membuat bayaran keseluruhan 25 kali melibatkan enam akaun bank, melibatkan jumlah keseluruhan RM132,860.00, sebelum tersedar ditipu apabila diberitahu rakannya ketika mahu meminjam wang dari rakannya itu.

“Bapa mangsa kemudian membawa mangsa ke balai polis untuk membuat laporan polis dan kes disiasat di bawah Seksyen 420 Kanun Keseksaan,” katanya.


PH bakal hilang dua negeri jika PRN, PRU-15 berasingan: Penganalisis

Rancangan Pakatan Harapan (PH) untuk tidak membubarkan Dewan Undangan Negeri (DUN) masing-masing bagi membolehkan Pilihan Raya Negeri (PRN) dijalankan serentak dengan Pilihan Raya Umum Ke-15 (PRU-15), boleh menyebabkan mereka terdedah kepada kehilangan pentadbiran Negeri Sembilan dan Selangor, menurut pendapat penganalisis politik.

Penganalisis juga memberi amaran, kawalan PH ke atas Pulau Pinang – yang kini menjadi kubu kuat – mungkin terhakis jika Pilihan Raya Negeri (PRN) diadakan secara berasingan daripada PRU-15 yang ditetapkan bulan depan.

Mereka berkata pakatan pembangkang akan menentang jentera pilihan raya Perikatan Nasional (PN) dan Barisan Nasional (BN) secara sama rata pada PRU-15, tetapi tidak demikian jika PRN hanya diadakan tahun depan.

“Terbukti sebelum ini apabila PRN diadakan, PH kalah,” kata Profesor Pusat Pengajian Antarabangsa Universiti Utara Malaysia Prof Dr Mohd Azizuddin Mohd Sani.

“Jadi, mereka perlu berhati-hati dan membuat perkiraan dalam melihat peluang untuk menang.

“Ia akan menjadi perjuangan yang sukar untuk mengekalkan Negeri Sembilan,” katanya menurut MalayMail.

Beliau menjelaskan bahawa PH memerlukan peratusan keluar mengundi yang tinggi untuk mempertahankan negeri itu, tetapi jumlah itu biasanya rendah untuk PRN.

Majlis Presiden PH sebelum ini memutuskan bahawa tiga negeri yang masih di bawah kawalan gabungan itu tidak seharusnya membubarkan DUN mereka jika PRU-15 bertepatan dengan musim tengkujuh akhir tahun ini apabila banjir mungkin berlaku.

Perdana Menteri Datuk Seri Ismail Sabri Yaakob mengakui perkara itu ketika mengumumkan pembubaran Parlimen semalam, namun menggesa negeri-negeri tetap mengikuti langkah mengadakan PRN dan PRU-15 serentak supaya tidak membebankan orang ramai atau menanggung kos tambahan.

Felo Kanan Institut Hal Ehwal Antarabangsa Singapura Oh Ei Sun pula memberi amaran bahawa Kerajaan Persekutuan baharu, yang boleh menjadikan UMNO lebih berkuasa, akan “menggunakan semua senjata mereka” di Pulau Pinang jika PRN diadakan secara berasingan.

Beliau berkata PKR mungkin menyaksikan pengurangan majoriti dalam PRN, manakala Amanah akan menjadi mangsa UMNO dan PAS.

Penganalisis politik dari Universiti Malaya (UM), Prof Madya Dr Awang Azman Awang Pawi berkata Pulau Pinang akan kekal sebagai kubu kuat PH tanpa mengira bila PRN diadakan, sambil menyatakan bahawa gabungan itu kini memiliki semua, kecuali tujuh kerusi DUN.

Bagaimanapun, beliau berkata keadaan di Selangor dan Negeri Sembilan adalah berbeza.

“PH mungkin kehilangan dua negeri itu jika mereka tidak mengadakan PRN serentak dengan PRU-15,” katanya.

Ismail Sabri semalam mengumumkan pembubaran Parlimen setelah menerima tekanan hebat partinya, terutama daripada Presiden UMNO Datuk Seri Ahmad Zahid Hamidi, supaya mengadakan PRU-15 secepat mungkin, kerana keputusan kes rasuahnya dijangka diputuskan pada Disember.

Malam tadi, mesyuarat Majlis Tertinggi (MT) UMNO mencadangkan hari pengundian PRU-15 diadakan awal November, kononnya bagi mengelak banjir.

Malam tadi juga, bekas Perdana Menteri yang juga Pengerusi Perikatan Nasional Tan Sri Muhyiddin Yassin berasakan setelah UMNO dan BN menang dan menguasai kerajaan pada PRU-15 ini, maka mudah bagi mereka untuk menyelamatkan individu parti itu yang menghadapi pertuduhan di mahkamah.

“Kalau diadakan pilihan raya, waktu kita berhadapan dengan masalah dan juga banjir, peratusan keluar mengundi pasti terjejas… mungkin tak sampai 60 peratus pada kiraan mereka. Kalau begitu mungkin UMNO dan Barisan Nasional mudah menang.

“Dan kalau menang, maka dia menguasai kerajaan… Perdana Menteri daripada dia (UMNO)… mungkin dia sebab dia ada kuasa, dia boleh main apa sahaja peranan untuk menentukan mereka-mereka yang sekarang ini sudah berada dalam Kluster Mahkamah, terselamat,” katanya.,

Sebelum ini, ramai pihak mengkritik Ismail Sabri dan BN kerana merancang mengadakan PRU-15 tahun ini kerana ianya bertepatan dengan musim tengkujuh yang berlaku setiap hujung tahun hingga Mac tahun depan.

Tahun lepas, Malaysia mengalami salah satu banjir terburuk dalam rekod, menyebabkan kerosakan harta benda dianggarkan bernilai RM6.5 bilion dan menyebabkan lebih 71,000 orang kehilangan tempat tinggal.

Banjir itu paling teruk melanda Selangor, negeri industri negara, di mana hampir separuh daripada 54 kematian berkaitan banjir berlaku di negeri itu.


Usah jadikan Bersatu “Beg Tinju” demi menutup masalah UMNO sendiri

1) Menjelang Perhimpunan Agung UMNO (PAU) 2020 pada hujung minggu ini, terdapat beberapa pemimpin parti tersebut yang secara terbuka menjadikan Parti Bersatu sebagai kambing hitam serta beg tinju untuk dipersalahkan dalam menentukan halatuju parti mereka. Seolah-olah di pihak kepimpinan parti mereka suci murni belaka tiada cacat cela yang perlu dibaiki secara drastik. Walhal umum tahu adalah mustahil Kerajaan BN boleh tersungkur setelah PRU ke-14 lalu jika tidak diajar oleh kuasa undi majoriti rakyat terutama orang Melayu sendiri yang sudah muak dengan sikap angkuh, budaya bermewah-mewahan dan aktiviti korupsi sesetengah “warlords” UMNO.

2) Parti Bersatu tidak pernah mendabik dada kononnya kita satu-satunya wadah politik kaum Bumiputera yang paling sempurna, paling hebat atau paling maksum. Wujudnya Bersatu adalah berpucuk pangkal dari skandal kolar putih paling dahsyat dalam sejarah negara, 1MDB. Dari situ beberapa pemimpin UMNO yang berani bersuara termasuk Tan Sri Muhyiddin Yassin disingkirkan dari parti. Sementara itu kebanjiran warga asing turut dijadikan bisnes oleh watak tertentu yang berkuasa di zaman BN.

3) “Kapal” UMNO telah pun dirosakkan oleh beberapa pemimpin mereka yang pentingkan diri serta mengkhianati prinsip perjuangan bangsa. Dasar Ekonomi Baru (DEB) gagal mencapai matlamatnya untuk mengubah nasib ekonomi majoriti Bumiputera. Yang kaya hanyalah segelintir elit atasan dari kalangan tokoh-tokoh atau keluarga yang sama.

4) Malah isu tanah rizab Melayu di seluruh negara yang makin mengecil dan tidak diganti atau yang diganti tetapi dengan tanah lain yang tidak sama nilainya masih merupakan isu yang gagal diselesaikan di zaman pentadbiran kerajaan BN.

5) Dalam kegelapan inilah, timbul kesedaran nasionalisme kembali terutama di kalangan orang muda Melayu kita yang tercari-cari wadah politik alternatif yang lebih berintegriti, bersifat marhaen, lebih terbuka kepada kaum lain tetapi dalam masa yang sama tegas memperjuangkan asas-asas Rukun Negara… Ianya Parti Bersatu.

6) Namun saya akui tidak semua pemimpin dalam UMNO itu rosak belaka. Masih terselit tokoh-tokoh yang adil dan berwibawa serta tidak sombong. Begitu juga BERSATU, saya tidak nafikan keberadaan Bersatu dalam Pakatan Harapan (PH) dahulu bukanlah yang terbaik untuk masa depan rakyat khususnya kaum pribumi.

7) Kerana bermuhasabah dirilah maka majoriti pemimpin Bersatu pusat berani membuat keputusan pahit untuk berubah, dari PH kepada pembentukan Perikatan Nasional (PN) bersama PAS, STAR, SAPP, dan kini Gerakan. Ia turut disokong oleh GPS di Sarawak serta beberapa wakil-wakil rakyat bebas yang lain.

8) Walau diuji oleh wabak Covid-19 yang melanda negara hingga memberi impak besar terhadap ekonomi rakyat, kerajaan Malaysia pimpinan YAB Perdana Menteri Tan Sri Muhyiddin Yassin dengan sokongan dari UMNO atas dasar perpaduan nasional, kesejahteraan negara masih dapat dikekalkan melalui pelbagai bentuk bantuan dan usaha kepada rakyat. Dari inisiatif PENJANA hingga PEMERKASA, tiada kerajaan selain Malaysia di rantau Asia Tenggara yang berterusan menyalurkan bantuan tunai kepada rakyat di musim bencana ini.

9) Lihat betapa indahnya jika kita semua bermuhasabah diri, bertoleransi, rela berkongsi kuasa dan bergabung dalam satu saf pasukan besar dengan matlamat ikhlas bersama, iaitu demi Agama, Bangsa dan Negara. Kita mampu bina balik negara ini ke arah yang lebih baik dan saksama. Kita mampu memperbetulkan kesilapan serta kesalahan para pemimpin kita yang terdahulu.

10) Sebagai orang muda dan orang baru dalam politik nasional, dengan rendah diri saya seru para pemimpin bangsa kita tidak kiralah dari parti mana, fikirlah di luar skop kefanatikan terhadap parti politik kalian. Jika Presiden parti kami menghulur tangan perpaduan ummah secara terbuka ketika ucapannya di Perhimpunan Agung Tahunan (PAT) Parti Bersatu tahun lepas, adakah seruan yang sama dapat kita didengari pada PAU nanti?

Dr. Muhammad Faiz Bin Na’aman
Ahli Majlis Pimpinan Tertinggi
Parti Pribumi Bersatu Malaysia
26 Mac 2021


G70 : Dua ilmuwan tarik diri sokong Anwar jadi PM

Sehari selepas pengumuman menyatakan sokongan terhadap Datuk Seri Anwar Ibrahim sebagai perdana menteri ke-10, dua daripada 70 ilmuan Melayu disahkan menarik diri.

Mereka adalah bekas Timbalan Ketua Kluster Ekonomi Majlis Profesor Negara (MPN), Dr Ishak Yussof dan Timbalan Naib Canselor (Akademik dan Antarabangsa) Universiti Pertahanan Nasional Malaysia (UPNM), Profesor Datuk Ts Dr Ahmad Mujahid Ahmad Zaidi.

Perkara itu disahkan koordinator gerakan yang menggelar diri mereka Kumpulan 70 Profesor Melayu atau G70.

“G70 Profesor Melayu telah mengeluarkan nama mereka dalam senarai nama pendukung Deklarasi 70 Profesor Melayu,” kata Dr Saadiah Mohamad.

Sementara itu, berdasarkan kenyataan Dr Ishak di akaun Facebooknya petang semalam, yang mengumumkan penarikan dirinya itu susulan tidak tahu menahu gerakan tersebut bertujuan untuk menyokong mana-mana individu sebagai Perdana Menteri Malaysia.

“Nama saya tersenarai dalam Kumpulan Profesor G70. Saya difahamkan kumpulan ini bertujuan membuat deklarasi dukungan terhadap PRU-15 yang telus dalam memilih pemimpin terbaik untuk Malaysia. Ini saya setuju! Tidak pula saya dimaklumkan tentang menyatakan sokongan kepada mana-mana individu untuk menjadi Perdana Menteri Malaysia. Dengan ini saya menarik diri dari Kumpulan G70 ini.

“Sebagai mantan ahli akademik tulen, saya mengambil pendirian non-partisan di dalam politik dan tidak pernah menyatakan sokongan terbuka terhadap mana-mana individu untuk menjadi perdana menteri atau sokongan pada mana-mana parti,” tulisnya.

Malah beliau memberitahu telah bersara dua tahun lalu dan tidak wajar menggunakan gelaran profesor lagi.

Dalam pada itu, perkongsian kenyataan dipercayai milik Dr Ahmad Mujahid tersebar di Facebook turut menegaskan tidak terlibat sama sekali dengan deklarasi tersebut malah tidak pernah mengeluarkan kenyataan menyokong mana-mana parti politik.

“Tidak tahu menahu bahawa nama saya dimasukkan dalam senarai deklarasi profesor Melayu G70. Saya juga telah minta nama saya dikeluarkan daripada senarai tersebut,” katanya.

Pada Rabu, media melaporkan Kumpulan 70 profesor Melayu dikenali sebagai G70 menyokong Anwar sebagai calon Perdana Menteri berdasarkan kredibiliti dan rekod prestasinya yang cemerlang.


Amaran! Kelantan, Terengganu dijangka banjir malam ini

Jabatan Meteorologi Malaysia (MetMalaysia) mengeluarkan amaran cuaca peringkat bahaya iaitu hujan sangat lebat berterusan, dijangka berlaku di tiga negeri di Pantai Timur Semenanjung – Kelantan, Terengganu dan Pahang – sehingga esok, 31 Disember 2021.

Sehubungan itu, Jabatan Pengairan dan Saliran (JPS) meramalkan kemungkinan berlaku banjir secara berperingkat di beberapa kawasan di Kelantan dan Terengganu malam ini.

Amaran yang dikeluarkan jam 1.25 tengah hari tadi menyebut kawasan-kawasan yang terlibat di tiga negeri itu ialah Jeli (Kelantan), Kemaman (Terengganu) dan Kuantan (Pahang), lapor Bernama.

Amaran cuaca buruk peringkat jingga iaitu hujan lebat berterusan juga dikeluarkan untuk kawasan Tanah Merah, Machang, Kuala Krai dan Gua Musang di Kelantan; Besut Hulu Terengganu dan Dungun di Terengganu; dan Jerantut, Maran dan Pekan di Pahang sehingga 1 Januari 2022.

Menurut kenyataan yang dikeluarkan Pusat Ramalan dan Amaran Banjir Negara (PRABN) JPS itu, risiko banjir diramal di Kelantan bermula pukul 8 malam di jajahan Jeli, Kuala Krai, Tanah Merah, Machang, Gua Musang dan Pasir Mas.

Banjir juga diramal di Terengganu secara berperingkat pada 8 malam ini (30 Disember) di beberapa daerah antaranya Setiu, Dungun, Hulu Terengganu dan Besut, manakala risiko banjir diramal di Pahang esok (31 Disember) di daerah Lipis, Raub, Maran, Temerloh dan Jerantut serta kawasan rendah sekitarnya.

“Kawasan lain di Pahang adalah di sekitar Sungai Kuantan, Sungai Rompin, Sungai Pontian dan Sungai Endau melibatkan kawasan di sekitar Kuantan dan Rompin,” menurut kenyataan itu.

Bagi negeri Johor, banjir diramal pada 2 petang esok (31 Disember) melibatkan kawasan di sekitar Sungai Mersing, sungai Endau, Sungai Johor, Sungai Skudai dan Sungai Tebrau melibatkan daerah Mersing, Kluang, Kota Tinggi dan Johor Bahru.

Sementara itu, amaran peringkat waspada iaitu hujan berterusan sehingga 1 Jan diramal di Perlis; Kedah (Kubang Pasu, Pokok Sena, Padang Terap, Pendang, Sik dan Baling); Perak (Hulu Perak); Kelantan (Tumpat Pasir Mas, Kota Bharu, Bachok dan Pasir Putih); Terengganu (Setiu, Kuala Nerus, Kuala Terengganu dan Marang); Pahang (Cameron Highlands, Lipis, Raub, Bentong, Temerloh, Bera dan Rompin) serta Johor.

Hujan berterusan juga dijangka di Sabah melibatkan pantai barat (Ranau); Tawau (Lahad Datu); Sandakan (Telupid, Kinabatangan, Beluran dan Sandakan); serta Kudat sehingga 2 Januari 2022.

Berikutan itu, Pusat Kawalan Bencana Negara (NDCC) Agensi Pengurusan Bencana Negara (NADMA) dalam kenyataan hari ini memaklumkan Jawatankuasa Pengurusan Bencana Peringkat Negeri/Daerah hendaklah diaktifkan serta meningkatkan tahap kesiapsiagaan bagi menghadapi bencana yang bakal berlaku terutama di kawasan yang berisiko tinggi.

Pengurusan Bencana Peringkat Negeri/Daerah juga diminta memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) mempunyai segala aset pengoperasian yang mencukupi serta berada dalam keadaan yang baik dan bersedia untuk digunakan, menurut kenyataan itu.

NADMA melalui NDCC akan sentiasa memantau situasi parameter maklumat teknikal dengan kerjasama pelbagai agensi teknikal.


Kabinet setuju lulus penubuhan Majlis Pemulihan Negeri

Kabinet bersetuju menubuhkan Majlis Pemulihan Negeri bagi mempercepat pemulihan ekonomi susulan pandemik Covid-19, kata Pengerusi Majlis Pemulihan Negara (MPN), Tan Sri Muhyiddin Yassin.

Beliau berkata penubuhan itu melibatkan jawatankuasa peranan tindakan peringkat daerah untuk menilai jenis bantuan yang boleh disalurkan oleh kerajaan negeri tanpa memerlukan pembabitan Kerajaan Persekutuan.

“Kita telah buat keputusan untuk mencadangkan penubuhan Majlis Pemulihan Negeri, ini dipersetujui oleh Kabinet dan arahan sudah dikeluarkan supaya negeri-negeri segera menubuhkan majlis ini.

“Tanggungjawab untuk mempercepat proses pemulihan negeri bukan terletak di atas bahu Kerajaan Persekutuan sahaja. Arahan itu juga melibatkan peranan jawatankuasa tindakan di peringkat daerah yang dipimpin pegawai daerah, jadi dia boleh bawa ke (peringkat) negeri,” katanya dalam sidang media selepas sesi dialog awam bersama Majlis Pemulihan Negara edisi Sarawak hari ini.

Menurut Bernama, Muhyiddin juga berkata sekiranya kerajaan negeri memerlukan bantuan di peringkat Persekutuan, MPN akan meneliti dan memperhalusi perkara itu untuk tindakan susulan.

Semasa sesi dialog awam itu, beliau meminta mereka yang menyuarakan cadangan kepada majlis itu menyediakan kertas atau memorandum lengkap untuk dimajukan kepada MPN.

Antara isu yang dibangkitkan dalam sesi itu ialah bantuan untuk perusahaan kecil dan sederhana, sektor pendidikan serta pembaharuan permit bekerja bagi warga asing.


Tajuddin kata Ahmad punca pengaruh UMNO merosot

Bekas ahli Majlis Kerja Tertinggi (MKT) UMNO, Datuk Seri Tajuddin Abdul Rahman mendakwa pengaruh parti keramat itu merosot gara-gara Datuk Seri Ahmad Maslan ketika menjawat sebagai setiausaha agung sebelum ini.

Tajuddin yang digantung keahliannya selama enam tahun itu berkata, Ahmad Maslan yang kini menjawat sebagai ahli MKT UMNO gagal menasihati Presiden UMNO, Datuk Seri Ahmad Zahid Hamidi selain tidak mengendahkan pandangan akar umbi berhubung calon pilihan raya menjelang PRU-15 lalu.

“Dia tidak menjadi penasihat yang betul kepada presiden,” kata Tajuddin.

Tajuddin turut memaklumkan ramai dalam kalangan akar umbi menolak calon pilihan pimpinan parti.

“Mereka dah bagi tahu parti, tapi Ahmad tak nak dengar. Mereka nak calon tempatan tapi parti tetap hantar calon luar.

“Jadi berlaku pemberontakan dari akar umbi. Mereka pilih calon lawan sebagai protes. Siapa yang rugi?,” katanya yang membuat kejutan dengan muncul di Perhimpunan Agung UMNO (PAU) 2023, petang ini.

UMNO mencatatkan rekod terburuknya pada PRU-15 lalu apabila gagal mempertahankan kerusi-kerusi tradisi dan hanya menang 26 kerusi dari semua kerusi yang ditandingi.


Pembekuan akaun sukarkan Bersatu bergerak hadapi PRN enam negeri

Timbalan Presiden Bersatu, Datuk Seri Ahmad Faizal Azumu mengakui pembekuan akaun menjejaskan pergerakan parti itu, terutama bagi menghadapi pilihan raya di enam negeri (PRN) dalam beberapa bulan lagi.

Bagaimanapun, beliau yakin usaha gigih ahli dan penyokong parti, terutama menerusi gabungan Perikatan Nasional (PN), Bersatu mampu meraih kemenangan besar di semua negeri berkenaan.

Beliau menegaskan pengalaman kekurangan dana ketika Pilihan Raya Umum Ke-14 memberi banyak pengajaran kepada Bersatu untuk bergerak dengan kekuatan sedia ada dan akhirnya berupaya merampas kerajaan negeri dan kerajaan Pusat daripada penguasaan Barisan Nasional (BN).

“Akaun Bersatu telah lebih sebulan dibeku, kita akui ia memberikan kesan kepada parti terutamanya untuk membayar gaji kakitangan, sekarang kita tidak boleh buat apa-apa. Malah menyukarkan kami bergerak dengan lebih efektif dalam PRN akan datang.

“Namun pengajaran PRU-14 telah memberi banyak pengalaman kepada kita untuk menggunakan kekuatan sedia ada. Bayangkan pada itu, kita cat sendiri bendera Bersatu, tetapi kita mampu menang dan bentuk kerajaan.

“Tidak mustahil dengan momentum sokongan rakyat berterusan dalam PRU15, insya-Allah kita boleh menguasai banyak kerusi khususnya di Selangor,” katanya menurut laporan Utusan.

Sebelum ini, SPRM bertindak membekukan akaun-akaun parti Bersatu berkaitan dengan dakwaan penyelewengan berbilion ringgit dalam pakej rangsangan Covid-19.

Bagaimanapun, Presiden Bersatu Tan Sri Muhyiddin Yassin ketika membahas titah ucapan Yang di-Pertuan Agong di Dewan Rakyat semalam, telah menafikan sama ada beliau atau parti itu melakukan penyelewengan sebagaimana di dakwa Perdana Menteri Datuk Seri Anwar Ibrahim.

Anwar pada mulanya mendakwa berlaku penyelewengan sebanyak RM600 bilion, sebelum menukarnya kepada RM530 bilion, RM90 bilion, RM45 bilion dan selepas itu, RM300 juta.

Sementara itu, Ahmad Faizal berkata, penjelasan Muhyiddin itu merupakan suatu mesej kepada umum bahawa segala tuduhan adalah satu fitnah dan pembohongan.

Katanya, Pengerusi Perikatan Nasional (PN) itu juga menggunakan lafaz ‘Wallahi’ bahawa beliau tidak pernah menggunakan kedudukannya sebagai Perdana Menteri untuk kepentingan keluarganya.

“Ini satu mesej yang rakyat perlu lihat, bahawa penafian Presiden Bersatu ini merupakan satu tuduhan bukan-bukan. Sekejap tuduh seleweng RM600 bilion. Lepas itu tukar RM530 bilion, RM90 bilion, RM45 bilion dan selepas itu, RM300 juta pula,” katanya.


Banjir Selangor luar jangka, usaha menyelamat dihalang kenderaan tenggelam: PM

Bencana banjir besar yang melanda negara khususnya di Selangor adalah luar jangkaan kerana pada mulanya persediaan menghadapi bencana lebih tertumpu di Pantai Timur, kata Datuk Seri Ismail Sabri Yaakob.

Perdana Menteri berkata bagaimanapun mengakui terdapat kelemahan dalam agensi menguruskan bencana yang tidak mengendahkan amaran Jabatan Meteorologi Malaysia (MetMalaysia) sebanyak enam kali berhubung hujan lebat berterusan, bermula 18 Disember tahun lalu.

Perkara itu berlaku kerana pihak berkenaan mengandaikan hanya negeri di Pantai Timur Semenanjung saja akan terjejas akibat banjir yang dibawa hujan lebat berterusan akibat luruan Monsun Timur Laut.

“Persediaan bagi menghadapi musim tengkujuh juga lebih banyak tertumpu kepada di Pantai Timur dan banjir luar biasa di Selangor yang berlaku ini adalah di luar jangkaan banyak pihak,” katanya.

Beliau berkata demikian ketika memberikan penerangan berhubung Bantuan Bencana Banjir pada Mesyuarat Khas Parlimen di Dewan Rakyat, hari ini.

Selain itu, Ismail Sabri berkata usaha menyelamat mangsa banjir luar biasa yang melanda Selangor juga berdepan cabaran dan kekangan apabila ia berlaku tanpa diduga sebegitu besar.

Jelasnya, kekangan itu antara lain meliputi faktor keengganan mangsa banjir untuk ditempatkan di pusat pemindahan sementara (PPS) yang dikatakan jauh dari kediaman mereka dan khuatir rumah dimasuki pencuri.

Selain itu, katanya, mangsa banjir memaklumkan petugas misi penyelamat yang bergegas ke kawasan dinaiki air bahawa mereka ingin menyelamatkan harta benda masing-masing pada malam pertama bencana berkenaan melanda Selangor.

“Berikutan itu, bila paras air naik mendadak, mereka terperangkap dan perlukan pertolongan segera, tetapi kerja menyelamat menjadi sukar kerana banyak kenderaan yang tenggelam menghalang jalan.

“Justeru, petugas penyelamat sukar untuk masuk ke kawasan perumahan (dinaiki air) sehingga ada aset yang terpaksa dipikul,” katanya lagi.

Beliau berkata pada tempoh sama, terdapat beberapa negeri lain yang turut dilanda banjir malah ada negeri yang dilanda banjir pada skala yang lebih buruk seperti Pahang.

Namun katanya disebabkan jentera pengurusan bencana di peringkat negeri dan daerah adalah teratur dan bersedia, bencana ini dapat dikendalikan dengan baik walaupun terdapat beberapa cabaran.

Ismail Sabri berkata arahan Majlis Keselamatan Negara No. 20 berkaitan dasar dan mekanisme pengurusan bencana negara jelas menggariskan peranan dan tanggungjawab setiap Jawatankuasa Pengurusan Bencana di setiap peringkat.

“Dari segi Perintah dan Kawalan, Pos Kawalan Tempat Kejadian (PKTK) dikendalikan oleh Ketua Polis Daerah dan Pegawai Bomba Daerah masing-masing bertindak sebagai Komander dan Timbalan Komander Operasi Bencana manakala Pusat Kawalan Operasi Bencana (PKOB) perlu dibuka oleh urus setia Jawatankuasa Pengurusan Bencana di peringkat yang berkaitan,” katanya.

Ismail Sabri berkata banjir di Selangor pada 18 Dis lepas berlaku akibat jumlah purata taburan hujan luar biasa menyamai jumlah purata taburan hujan bagi tempoh sebulan dan kejadian air pasang pula menyebabkan banjir itu lebih buruk.

“Berikutan keadaan banjir luar biasa yang tidak disangka ini, situasi kelam kabut berlaku pada hari pertama pengurusan banjir di Selangor mengakibatkan pasukan penyelamat menghadapi kesukaran untuk menjalankan operasi kerana berlakunya kompleksiti banjir bandar.

“Malah pengurusan banjir di Selangor masih tidak menunjukkan perubahan yang ketara pada hari kedua dan ketiga sehingga menyebabkan ketidakpuasan hati mangsa-mangsa berikutan kelewatan operasi menyelamat dan penghantaran bantuan,” katanya.


Malaysia peroleh pelaburan Jepun bernilai RM9.3 bilion

Malaysia memperoleh pelaburan bernilai RM9.3 bilion menerusi Misi Perdagangan serta Pelaburan (TIM) terbaharu ke Jepun yang diketuai oleh Menteri Kanan Perdagangan Antarabangsa dan Industri, Datuk Seri Mohamed Azmin Ali.

Menurut Kementerian Perdagangan Antarabangsa dan Industri (MITI) dalam satu kenyataan, pelaburan itu merangkumi sektor strategik serta berpotensi tinggi seperti elektrik dan elektronik (E&E), penyelidikan dan pembangunan (R&D), biojisim, teknologi maklumat dan komunikasi, industri kimia dan makanan, lapor Bernama.

Antaranya projek pelaburan oleh Idemitsu Kosan Co Ltd dan Euglena Co Ltd serta projek pengembangan dan kepelbagaian pelaburan oleh Tosoh Corporation, NTT Corporation serta KOA Corporation.

“Pelaburan ini dijangka menjana peluang pekerjaan, peluang latihan kemahiran kepada pekerja tempatan selain menyumbang kepada pembangunan vendor tempatan.

“Tambahan lagi, RM300 juta potensi perdagangan diperoleh daripada TIM ini khusus untuk minyak sawit serta produk berkaitan minyak sawit, produk halal termasuk makanan dan minuman daripada Sumitomo Corporation serta ADEKA Corporation,” katanya.

Jepun merupakan antara sumber pelaburan langsung asing (FDI) utama Malaysia daripada segi pelaksanaan projek perkilangan, dengan nilai pelaburan keseluruhan sebanyak US$688 juta (RM3.03 bilion) yang direkodkan dari Januari hingga Jun tahun ini.

Menurut MITI, Mohamed Azmin mengadakan mesyuarat dua hala yang sangat memuaskan membabitkan pelbagai spektrum dengan rakan sejawatannya, Menteri Ekonomi, Perdagangan dan Industri (METI) Jepun Nishimura Yasutoshi yang baru dilantik.

“Sehubungan itu, kedua-dua menteri bertukar-tukar pandangan mengenai kesan limpahan serta pengganda strategik yang bakal dimanfaatkan daripada Perjanjian Perkongsian Ekonomi Komprehensif Serantau (RCEP), Perjanjian Komprehensif dan Progresif bagi Perkongsian Trans-Pasifik (CPTPP) termasuk Rangka Kerja Ekonomi Indo-Pasifik untuk Kemakmuran (IPEF).

“Berhubung memorandum persefahaman (MoU) mengenai Kerjasama Industri Pesawat yang dimeterai antara Malaysia dan Jepun, kedua-dua pihak telah menggariskan kerjasama untuk pertukaran maklumat bagi rantaian bekalan aeroangkasa, rangkaian perniagaan termasuk pembentukan Kumpulan Kerja Teknikal yang berdedikasi,” katanya.

Mohamed Azmin turut menggariskan matlamat pembangunan mampan (SDG) Malaysia serta menegaskan komitmen untuk bekerjasama dengan syarikat dan industri Jepun bagi memastikan bekalan tenaga termasuk tenaga boleh diperbaharui yang stabil dengan bekerjasama rapat dengan syarikat utama Jepun untuk R&D dan tenaga hidrogen.

“Sejajar dengan Aspirasi Pelaburan Nasional (NIA), misi ini menandakan penekanan yang lebih besar yang diberikan kepada agenda alam sekitar, sosial dan tadbir urus (ESG) di samping mempergiatkan fokus Malaysia ke arah sektor ekonomi digital, E&E, farmaseutikal, kimia dan aeroangkasa.

“Sehubungan itu, selain daripada pengimport yang berpotensi, Menteri Kanan juga bertemu dengan wakil-wakil syarikat terkemuka Jepun yang telah menyatakan minat untuk melabur atau mengembangkan perniagaan mereka di Malaysia dalam sektor-sektor keutamaan ini,” kata MITI.

Malaysia serta Jepun akan mengambil bahagian dalam penglibatan yang lebih besar untuk bekerjasama dalam pameran pembentangan di Forum Enjin Kobe 2022 menjelang 25 hingga 26 Okt depan.


Nak jadi PM, KJ dalam parti yang salah kata Muhyiddin

Menteri Kesihatan sementara, Khairy Jamaluddin Abu Bakar disifatkan sebagai seorang tokoh yang bagus namun beliau berada dalam parti yang salah jika bercita-cita untuk menjadi perdana menteri.

Pengerusi Perikatan Nasional (PN), Tan Sri Muhyiddin Yassin berkata, Khairy merupakan salah seorang menteri yang dipercayainya ketika berada dalam Kabinetnya sebelum ini.

“Saya fikir mungkin bukan satu omong kosong. Dia seorang tokoh yang bagus.

“Dia dalam kabinet saya, dia antara yang saya percayai dan mampu menguruskan soal Covid-19 dan sebagainya dengan baik,” katanya, lapor Sinar Harian.

Beliau berkata demikian selepas ditemui pada program Sembang Santai bersama Masyarakat Kampung Panjang Sari, Kampung Sri Menanti dan Kampung Sri Makmur, Pagoh.

Semalam Khairy meluahkan hasratnya itu di pentas ceramah di Taman Saujana Utama, Sungai Buloh, untuk memimpin UMNO dan seterusnya menjadi perdana menteri, suatu hari nanti.

Muhyiddin yang juga calon Parlimen Pagoh berkata, Khairy mempunyai masa depan yang baik dan mana-mana pemimpin termasuk penyandang Parlimen Rembau itu tidak salah untuk bercita-cita menjadi perdana menteri.

“Bila masanya untuk jadi perdana menteri, mungkin Khairy perlu ambil alih UMNO dan jadi Presiden UMNO dan kena dapat kerusi banyak bentuk kerajaan.

“Waktu sekarang boleh cakap jelah,” katanya.

Mengulas soal pengisytiharan harta yang dibuat parti lawan, Muhyiddin berkata beliau sudah mengisytiharkan hartanya sebelum ini dan disiarkan di laman web serta disemak Suruhanjaya Pencegahan Rasuah Malaysia (SPRM).


UMNO Subang rayu ihsan Zahid ‘lepaskan’ Arman Azha

UMNO Bahagian Subang hari ini (22 Februari 2023) merayu kepada Datuk Seri Ahmad Zahid Hamidi supaya tidak mengenakan sebarang tindakan terhadap ketua mereka, Datuk Arman Azha Abu Hanifah, yang didakwa melanggar tataetika pemilihan.

Ketua Penerangannya, Datuk Mohamad Razman Rahim berkata adalah terlalu awal bagi pihak tertentu membuat laporan terhadap calon kerana pemilihan parti belum bermula secara rasmi, malah nombor rasmi calon juga belum diperoleh.

Menurutnya laporan pihak tertentu terhadap Arman Azha dilihat sebagai usaha untuk menyekat atau mematikan langkah lawan, selain bertentangan dengan demokrasi.

“DS Presiden yang mulia, sebagai sebuah bahagian yang tidak pernah terpalit dengan isu kesetiaan terhadap parti dan institusi presiden, kami dengan rendah hati merayu agar berilah kesempatan kepada ketua bahagian kami diberi peluang bagi meneruskan khidmat bakti beliau di UMNO Bahagian Subang seterusnya diberi peluang menawarkan diri memimpin Pemuda UMNO.

“Sebagai salah seorang pemimpin muda yang berpengalaman serta berkarisma dan mempunyai hala tuju yang jelas mengenai perjuangan parti, kami mengharapkan sedikit ihsan dari YAB DS Dr Ahmad Zahid Hamidi Presiden UMNO yang bijaksana agar pemimpin pelapis sebegini diberi ruang dan tunjuk ajar,” katanya.

Beliau beliau berkata demikian pada sidang media perhimpunan solidariti kepada Arman Azha yang dikatakan akan dihadapkan ke Lembaga Disiplin UMNO esok, atas dakwaan salah laku pemilihan dan politik wang.

Media sebelum ini melaporkan Arman Azha yang menawarkan diri untuk bertanding kerusi Ketua Pemuda UMNO mengesahkan dipanggil lembaga disiplin.

Arman Azha yang juga Ahli Majlis Tertinggi (MT) dan dilihat rapat dengan bekas Perdana Menteri, Datuk Seri Ismail Sabri Yaakob sebelum ini, bakal berdepan tindakan gantung atau dipecat.

Sebelum ini, UMNO menggantung keahlian selama enam tahun terhadap Ahli Parlimen Sembrong, Datuk Seri Hishammuddin Hussein dan Naib Ketua Pemuda UMNO, Shahril Hamdan Sufian.

Umno turut memecat bekas Ketua Pemudanya, Khairy Jamaluddin Abu Bakar serta bekas Pengerusi Badan Perhubungan UMNO Selangor, Tan Sri Noh Omar.

Difahamkan, Armand dikaitkan dengan kesalahan melanggar tatatetika kempen bagi pemilihan parti yang akan berlangsung Mac depan.


Dos penggalak berkesan kurangkan kes akibat Omicron: KP Kesihatan

Keberkesanan dos penggalak vaksin Covid-19 dilihat berupaya mengurangkan peningkatan jangkitan wabak itu di Malaysia yang dicetuskan oleh gelombang varian Omicron ketika ini, kata Ketua Pengarah Kesihatan Tan Sri Dr Noor Hisham Abdullah.

Katanya, Program Imunisasi Covid-19 Dos Penggalak (PICK-B) telah dimulakan sejak rasmi pada 1 Oktober 2021, di mana sehingga 21 Februari 2022, 14,078,456 dos telah diberikan kepada individu dewasa yang layak atau 59.8 peratus daripada penduduk dewasa di Malaysia.

Menurutnya data terkini dari empat minggu lepas iaitu dari 24 Januari hingga 21 Februari lalu, menunjukkan kumpulan individu tidak divaksin adalah yang paling berisiko dijangkiti Covid-19 yang serius terutama kategori empat dan lima bagi semua kumpulan umur.

“Data terkini dari 4 minggu yang lepas iaitu mulai 24 Januari 2022 sehingga 21 Februari 2022 bagi kes Covid-19 kategori 3 serta kategori 4 dan 5 (per 100 ribu populasi), dan juga kes kematian akibat Covid-19 per 100 ribu populasi.

“Kumpulan individu yang menerima dos penggalak adalah paling terlindung, apabila bawah 20 kes dilaporkan dan dilihat kurang kes jangkitan yang serius iaitu kategori 3, 4, dan 5 dan juga kes kematian,” katanya dalam kenyataan hari ini.

Sehingga semalam, seramai 14,078,456 atau 59.8 peratus populasi dewasa telah menerima dos penggalak.

Pada masa sama, data Covidnow menunjukkan 22,945,040 atau 97.5 peratus individu dewasa telah lengkap divaksinasi, manakala 23,222,810 atau 98.7 peratus lagi menerima sekurang-kurangnya satu dos.

Sementara itu, Dr Noor Hisham berkata kadar penggunaan katil Unit Rawatan Rapi (ICU) hospital di Johor, Kelantan, Kuala Lumpur dan Melaka menunjukkan peningkatan lebih 50 peratus.

“Johor mencatatkan peningkatan 70 peratus, Kelantan 61 peratus, Kuala Lumpur 58 peratus dan Melaka 54 peratus.

“Selain itu sejumlah 25,099 kes baharu Covid-19 dilaporkan semalam menjadikan kes kumulatif kepada 3,246,779 dan daripada jumlah kes baharu itu, 25,014 kes tempatan dan 85 kes import,” katanya.

Beliau berkata sejumlah 100 daripada kes baharu adalah kategori 3, 4, dan 5 manakala 24,499 terdiri daripada kategori 1 dan 2.

Bagi kes sembuh pula sebanyak 17,749 kes dilaporkan semalam menjadikan kes kumulatif sembuh di negara ini adalah 2,955,404, katanya.


Selepas kalah teruk PRN, MUDA buat keputusan tak tanding dua PRK

Parti Ikatan Demokratik Malaysia (MUDA) mengambil ketetapan tidak bertanding pada Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram di Johor pada 9 Sept ini.

MUDA mengalami kekalahan teruk semasa Pilihan Raya Negeri (PRN) pada 12 Ogos lalu dengan semua calonnya tewas.

Biro Politik MUDA, dalam satu kenyataan hari ini, memaklumkan keputusan itu dibuat atas dasar penghormatan kepada penyandang kedua-dua kerusi itu, Allahyarham Datuk Seri Salahuddin Ayub yang disifatkan sebagai individu yang banyak berjasa kepada rakan dan negara, lapor Bernama.

“MUDA mengucapkan selamat maju jaya kepada yang bertanding khususnya dari parti Amanah. Semoga legasi Allahyarham dapat diteruskan,” menurut kenyataan itu.

Suruhanjaya Pilihan Raya (SPR) sebelum ini menetapkan tarikh penamaan calon kedua-dua PRK pada 26 Ogos, pengundian awal pada 5 Sept dan hari pengundian pada 9 Sept.

Kerusi Parlimen Pulai dan DUN Simpang Jeram, kosong susulan kematian Salahuddin pada 23 Julai lalu.


Hanya Labuan catat peningkatan kes harian, 460 mangsa banjir positif

Semua negeri dan Wilayah Persekutuan, kecuali Labuan, hari ini mencatat penurunan jangkitan baharu Covid-19 dalam tempoh 24 jam sehingga 12 tengah hari tadi – hari kedua tahun baharu 2022.

Kadar jangkitan itu seiring dengan penurunan peringkat nasional daripada 3,386 kes yang direkodkan semalam kepada 2,882 kes hari ini. Kali terakhir negara mencatat di bawah 3,000 kes adalah pada 28 Disember lalu sebanyak 2,897 kes.

Menurut statistik dikeluarkan Jabatan Kesihatan setiap negeri malam ini, Labuan merekodkan 15 kes baharu berbanding dua kes semalam menjadikan kumulatif positif sebanyak 10,826, dengan 10,630 pesakit telah sembuh dan kini terdapat 45 kes yang masih aktif.

Daripada jumlah kes aktif itu 27 pesakit menjalani kuarantin di rumah; 12 ditempatkan di PKRC; enam dimasukkan ke hospital dan tiada pesakit dirawat di unit rawatan rapi (ICU).

Secara keseluruhannya 79,624 atau 79.9 peratus penduduk Labuan telah lengkap divaksinasi, 83.1 peratus atau 82,782 lagi menerima sekurang-kurangnya satu dos, dan 16,335 individu lagi menerima suntikan dos penggalak.

Selangor – negeri hot spots Covid-19 di Malaysia – kekal mencatat kes harian tertinggi apabila merekodkan 734 kes baharu berbanding 786 kes semalam, menjadikan kumulatif positif sebanyak 787,416, dengan 767,108 pesakit telah sembuh, dan 10,350 kes masih aktif.

Daripada jumlah kes aktif di Selangor, 8,975 pesakit menjalani kuarantin di rumah; 506 ditempatkan di PKRC; 820 dimasukkan ke hospital; dan 49 dirawat di ICU, dengan 29 daripadanya memerlukan alat bantuan pernafasan.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan sembilan kes baharu melibatkan mangsa banjir dikesan dalam tempoh 24 jam sehingga 3 petang tadi, menjadikan keseluruhannya 460 kes.

“Jumlah mangsa banjir yang ditempatkan di pusat penempatan sementara dan positif Covid-19 kekal dengan 15 kes. Kluster dalam kalangan mangsa banjir juga kekal satu,” katanya dalam kenyataan hari ini.

Menurutnya daripada 2,882 kes harian yang dilaporkan hari ini, 49 kes atau 1.7 peratus melibatkan jangkitan kategori 3, 4, dan 5, manakala 2,833 kes (98.3 peratus) lagi adalah terdiri kategori 1 dan 2.

“Seramai 3,291 pesakit disahkan sembuh hari ini menjadikan kumulatif pulih sebanyak 2,692,216 kes atau 97.4 peratus daripada 2,764,354 kumulatif positif sejak awal tahun 2020,” katanya.

Katanya dalam tempoh 24 jam sehingga 12 tengah hari tadi sebanyak 333 kes import yang turut membabitkan 20 rakyat asing dikesan, manakala 2,549 kes lagi adalah penularan tempatan, termasuk 71 melibatkan warga asing.

Sehingga kini seramai 284 pesakit masih dirawat di ICU, dengan 156 daripadanya memerlukan alat bantuan pernafasan.

Dr Noor Hisham berkata hanya satu kluster baharu dikesan hari ini, menjadikan jumlah kluster aktif sebanyak 209.


PBM belum terima keputusan permohonan sertai BN, masih tunggu: Zuraida

Setakat ini, Parti Bangsa Malaysia (PBM) masih menunggu keputusan rasmi berhubung permohonan untuk menyertai Barisan Nasional (BN).

Bakal Presiden PBM, Datuk Zuraida Kamaruddin memberitahu BN masih belum menerima sebarang keputusan rasmi sama ada ditolak atau diterima masuk ke dalam gabungan tersebut, bagaimanapun menegaskan perbincangan sebelum ini berjalan dengan positi.

“Saya tidak dimaklumkan perkara itu dan tiada dalam rekod saya. Apa yang saya boleh katakan saya tidak tahu. Saya move on (teruskan). Perbincangan berjalan dengan baik dan positif. Jadi saya bekerja saja untuk memperkukuh parti saya,” katanya dipetik laporan Utusan Malaysia.

Terdahulu, Ahli Parlimen Ampang menghadiri Majlis Penanaman Pokok Sempena Bulan Kemerdekaan dan Hari Malaysia di Selandar hari ini.

Spekulasi mengatakan permohonan PBM untuk menyertai BN masih tergantung meskipun telah menyerahkan borang permohonan.

Pada masa sama, beberapa pemimpin BN dan UMNO turut bersuara menolak penyertaan PBM ke dalam gabungan berkenaan.

Antaranya, UMNO Bahagian Ampang dilaporkan tetap dengan pendirian menolak permohonan PBM menyertai BN menjelang pilihan raya umum ke-15 (PRU-15).

Pemangku Ketua UMNO Bahagian Ampang, Mohamad Nadzim Ibrahim berkata, penolakan tersebut dibuat kerana tidak mahu parti yang tidak mempunyai pendirian tetap dalam hala tuju politik berada dalam BN.


Sekutu rejim Israel, Amerika sekat PBB keluar kenyataan isu Palestin

Sekutu rapat rejim Zionis Israel, Amerika Syarikat (AS), hari ini menyekat Majlis Keselamatan Pertubuhan Bangsa-Bangsa Bersatu (PBB) daripada mengeluarkan kenyataan berhubung perkembangan terbaharu di Semenanjung Gaza yang menggesa supaya pertempuran ditamatkan segera.

Kenyataan yang disekat itu dibuat menyusuli taklimat utusan khas PBB mengenai perdamaian Palestin dan Israel, yang melahirkan kebimbangan situasi di Semenanjung Gaza.

Kenyataan itu menyatakan keprihatinan mendalam berhubung situasi terbaru di Gaza, Baitulmaqdis Timur serta kawasan sekitarnya dan meminta permusuhan dihentikan segera.

“Anggota Majlis Keselamatan PBB mendesak pemberhentian segera semua tindakan keganasan, provokasi, hasutan dan kehancuran. Mereka menggesa supaya undang-undang antarabangsa dipatuhi, termasuk hak asasi manusia dan perlindungan awam,” kata kenyataan itu.

Diplomat yang memberitahu agensi berita berkata, AS bagaimanapun menyekat kenyataan itu daripada diterbitkan dengan alasan ia tidak membantu meredakan ketegangan, sambil mengatakan AS tidak menangani keganasan dengan mengeluarkan kenyataan media.

Sekurang-kurangannya 65 rakyat Palestin, termasuk 16 kanak-kanak dan wanita terbunuh, manakala 365 lagi cedera dalam serangan berterusan pesawat rejim Israel, sejak dua hari lalu ke atas Semenanjung Gaza – wilayah yang ditadbir Pergerakan Perjuangan Islam Palestin (Hamas).

Enam penduduk Israel, termasuk dua anggota tenteranya turut terbunuh, manakala 45 lagi cedera dalam serangan roket pejuang Palestin.

Ketegangan memuncak sejak minggu lalu apabila mahkamah Israel memerintahkan pengusiran 40 keluarga rakyat Palestin dari tanah dan rumah mereka di penempatan Sheikh Jarrah di Baitulmaqdis Timur, untuk membolehkan rejim Israel membina penempatan Yahudi. – Agensi


Tiada alasan tak benar pengeluaran RM10,000 KWSP: Najib, Asyraf Wajdi

Desakan supaya kerajaan gabungan pimpinan UMNO meluluskan segera pengeluaran RM10,000 caruman Kumpulan Wang Simpanan Pekerja (KWSP) muncul lagi, dua hari setelah Barisan Nasional (BN) menang besar Pilihan Raya Negeri (PRN) Johor.

Bekas Perdana Menteri Datuk Seri Najib Razak dan Ketua Pemuda UMNO Datuk Asyraf Wajdi Dusuki, hari ini bersama-sama membuat desakan itu.

Walaupun telah berkali-kali kerajaan, malah Perdana Menteri Datuk Seri Ismail Sabri Yaakob sendiri, telah memberitahu sendiri pengeluaran itu tidak akan dibenarkan, Asyraf Wajdi, Najib, malah Presiden UMNO Datuk Seri Ahmad Zahid Hamidi, terus menunjukkan sikap keras kepala mereka.

Dalam kenyataan hari ini, Najib memetik kenyataan Persekutuan Persatuan Pengguna Malaysia yang mendesak kerajaan meluluskan pengeluaran caruman KWSP itu bagi mengelak pencarum meminjam wang daripada ah long.

Najib yang juga Ahli Parlimen Pekan sebelum ini pernah membangkitkan desakan sama di Dewan Rakyat setelah Asyraf Wajdi meminta bantuannya berhubung pengeluaran KWSP itu.

Menurutnya pengeluaran terakhir KWSP RM10,000 itu sebaiknya dibuat sebelum Ramadan ini.

Sementara itu, Asyraf dalam kenyataan hari ini berkata kerajaan tidak lagi mempunyai alasan untuk tidak membenarkan pengeluaran i-Citra one-off RM10,000 itu.

“Hari ini Menteri Kewangan Tengku Zafrul akan menjawab segala perbahasan yang dikemukakan oleh Ahli-Ahli Parlimen sepanjang membahaskan Usul Menyokong Titah YDP Agong.

“Diharapkan ada berita baik mengenai tuntutan rakyat mengenai pengeluaran kali terakhir i-Citra KWSP RM10k sebagaimana yang turut disokong dan dibahaskan oleh beberapa Ahli-Ahli Parlimen BN, PAS, PKR dan DAP.

“Tiada lagi alasan untuk Kerajaan tidak memenuhi harapan rakyat yang terdesak, tertekan dan amat susah ketika ini untuk menuntut pengeluaran wang simpanan mereka.

“Apatah lagi apabila hampir semua Ahli Parlimen yang mewakili Parti-parti Politik daripada Kerajaan mahupun Pembangkang, telah mula merubah pendirian asal dengan menyokongnya dalam perbahasan mereka,” katanya.


Djokovic diperintah keluar, tidak dapat sertai tenis Terbuka Australia

Pemain tenis lelaki nombor satu dunia, Novak Djokovic akan ‘diusir’ dari Australia selepas Mahkamah Persekutuan negara itu menolak rayuan terhadap pembatalan semula visanya.

Tiga hakim Mahkamah Persekutuan mengekalkan keputusan yang dibuat oleh menteri imigresen Australia pada Jumaat untuk membatalkan visa warga Serbia berusia 34 tahun itu atas alasan kepentingan awam.

Alasan penuh di sebalik keputusan sebulat suara mahkamah akan diterbitkan dalam beberapa hari lagi.

Terdapat kemungkinan cabaran undang-undang selanjutnya akan dilakukan, tetapi Djokovic mengesahkan beliau tidak mahu membuat pilihan itu.

Keputusan Mahkamah Persekutuan itu adalah babak terakhir yang bermula apabila beliau ditahan di lapangan terbang Melbourne setelah dokumen mengenai vaksinasi Covid-19 miliknya dipersoal Pengawal Sempadan Australia.

Djokovic ditahan di sebuah hotel tetapi dibebaskan setelah sebuah mahkamah Australia mengarahkan visanya dikembalikan. Bagaimanapun, menteri imigresen negara itu mempunyai kuasa eksekutif dan membatalkan visa berkenaan.

Djokovic yang menjadi tumpuan kerana enggan menerima suntikan vaksin Covid-19, sebelum ini dijadual menyertai Terbuka Australia dan mahkota Grand Slam ke-21, malah perlawanan sulungnya juga sudah diatur.

Beliau kini berdepan kemungkinan diharamkan memasuki Australia selama tiga tahun.

Kebenaran diberi kepada Djokovic untuk masuk ke Australia tanpa vaksinasi mencetuskan kemarahan rakyat negara itu yang dikenakan peraturan berkaitan vaksin Covid-19.

Kerajaan Australia juga berulang kali menegaskan tidak ada sesiapa pun yang boleh mengatasi undang-undang dan peraturan ketat yang ditetapkan bagi menangani wabak itu.

Dalam satu kenyataan menerusi akhbar The Age di Melbourne, Djokovic berkata:

“Saya ingin membuat kenyataan ringkas susulan keputusan perbicaraan mahkamah hari ini. Saya kini akan mengambil sedikit masa untuk berehat dan memulihkan diri, sebelum membuat sebarang komen lanjut selepas ini.

“Saya amat kecewa dengan keputusan menolak permohonan saya untuk semakan kehakiman terhadap keputusan menteri membatalkan visa saya, yang bermaksud saya tidak boleh tinggal di Australia dan menyertai Terbuka Australia.

“Saya menghormati keputusan mahkamah dan saya akan bekerjasama dengan pihak berkuasa berkaitan untuk keluar dari negara ini,” katanya. – Agensi


Penduduk dunia cecah 8 bilion 2022

Penduduk dunia dijangka mencecah lapan bilion pada 15 November depan, kata Pertubuhan Bangsa-Bangsa Bersatu (PBB) semalam dalam laporan yang mengatakan India akan mengatasi China sebagai negara paling ramai penduduk di dunia pada 2023.

Pencapaian keseluruhan populasi itu “adalah peringatan tanggungjawab kita bersama untuk menjaga planet kita dan seketika untuk merenung di mana kita masih gagal mencapai komitmen antara satu sama lain,” kata Setiausaha Agung PBB Antonio Guterres, tanpa menyebut secara spesifik.

“Ini adalah kesempatan untuk meraikan kepelbagaian kita, mengiktiraf kemanusiaan dan mengagumi kemajuan dalam kesihatan yang telah memanjangkan jangka hayat dan secara mendadak mengurangkan kadar kematian ibu dan anak,” tambahnya.

Ramalan oleh Jabatan Hal Ehwal Ekonomi dan Sosial PBB berkata populasi dunia berkembang pada kadar paling perlahan sejak 1950.

Ia sepatutnya mencecah 8.5 bilion pada 2030 dan 9.7 bilion pada 2050, memuncak pada kira-kira 10.4 bilion pada 2080-an sebelum kekal pada tahap itu sehingga 2100.

Walaupun penurunan bersih dalam kadar kelahiran diperhatikan di beberapa negara membangun, lebih separuh daripada ramalan kenaikan penduduk dunia dalam dekad akan datang tertumpu di lapan negara, kata laporan itu.

PBB berkata negara terbabit adalah Republik Demokratik Congo, Mesir, Ethiopia, India, Nigeria, Pakistan, Filipina dan Tanzania. – AFP


Petikan ucapan Tan Sri Muhyiddin Yassin bahas RUU anti lompat parti di Parlimen hari ini

Tuan Yang Dipertua, hari ini dewan yang mulia ini akan meminda Perkara 10 Perlembagaan Persekutuan yang membenarkan sebuah Akta Parlimen digubal bagi mengenakan sekatan-sekatan ke atas hak kebebasan berpersatuan, berkaitan dengan keanggotaan parti Ahli-ahli Parlimen dan Ahli Dewan Undangan Negeri di negara kita.

Pindaan ini tentunya akan memberikan kesan yang amat besar terhadap hak kebebasan berpersatuan bagi rakyat di negara ini yang selama ini dipertahankan dan dilindungi oleh Perlembagaan Persekutuan.

Sekatan ke atas hak kebebasan asasi ini hanya boleh dibuat oleh sebuah Akta Parlimen atas sebab keselamatan negara, ketenteraman awam dan moral.

Tidak ada alasan lain yang boleh digunakan untuk menyekat hak kebebasan seorang wakil rakyat, sama ada untuk menubuhkan sebuah parti politik, menyertai parti politik, meninggalkan parti politik atau tidak menyertai mana-mana parti politik. Inilah precedent ataupun duluan kes yang menjadi prinsip undang-undang yang diterima di negara kita.

Namun jika dewan yang mulia ini meluluskan rang undang-undang pindaan perlembagaan yang dibentangkan pada hari ini, maka hak kebebasan asasi untuk berpersatuan yang termaktub di dalam Perlembagaan Persekutuan selama ini akan disekat dengan sekatan-sekatan yang akan diperincikan dalam sebuah akta yang akan digubal kemudian.

Tuan Yang Dipertua, semua ahli Yang Berhormat yang berada dalam dewan yang mulia pada hari ini memikul suatu beban, tanggungjawab yang besar untuk sentiasa melindungi hak kebebasan asasi rakyat termasuk hak kebebasan kita semua, sebagai wakil rakyat.

Justeru, pindaan Perkara 10 Perlembagaan Persekutuan yang ada di hadapan kita pada hari ini bukanlah suatu perkara yang kecil. Ia bukan semata-mata suatu hal yang berkaitan dengan kepentingan politik ataupun kepentingan mana-mana parti, tetapi berkait dengan soal keadilan dan kebebasan yang mesti kita bela dan pertahankan.

Pertimbangan kita yang paling utama ialah adakah undang-undang yang akan diperkenalkan ini nanti adil atau sebaliknya. Adakah ianya baik untuk rakyat dan negara? Atau ia hanya akan memberikan kelebihan kepada pihak-pihak tertentu sahaja atas tujuan kepentingan politik semata-mata.

Apatah lagi rang undang-undang ini akan membatasi hak asasi kita semua sebagai seorang individu dan juga Ahli Parlimen yang dijamin oleh perlembagaan.

Justeru hujah-hujah yang dikemukakan oleh semua ahli-ahli yang berhormat di dewan yang mulia ini hendaklah diambil kira dengan penuh teliti sebelum rang undang-undang ini diluluskan.

Tuan Yang Dipertua, dalam siri libat urus mengenai rang undang-undang ini saya telah menyatakan beberapa pandangan saya, antaranya ialah saya telah meminta kerajaan mengkaji semula definisi lompat parti.

Saya tidak bersetuju seorang Ahli Parlimen yang dipecat dari partinya ataupun meninggalkan partinya atas sebab-sebab tertentu dikira sebagai lompat parti dan perlu mengosongkan kerusinya serta-merta.

Ada banyak sebab seorang Ahli Parlimen dipecat daripada parti ataupun meninggalkan partinya. Ada yang dipecat kerana melanggar disiplin parti.

Atau kerana dengan izin cross the floor atau kerana menyatakan sesuatu yang hak tetapi tidak disenangi oleh pemimpin parti lalu dipecat dari partinya. Atau kerana partinya telah lari dari landasan prinsip perjuangannya yang sebenar serta memudaratkan rakyat dan negara.

Keempat-empat situasi ini adalah berbeza Tuan Dipertua. Kalau sekiranya undang-undang anti lompat parti terpakai dalam semua keadaan tanpa pengecualian maka undang-undang yang diperkenal ini adalah zalim. Maka pengecualian dan perlindungan tertentu mestilah diberikan pada mana-mana Ahli Parlimen yang akan terkesan dengan undang-undang ini nanti.

Dalam Perlembagaan Persekutuan seorang yang didapati bersalah oleh mahkamah pun boleh terus kekal sebagai Ahli Parlimen, sehingga kes dia diputuskan oleh Mahkamah Persekutuan.

Dan sekiranya dia memohon untuk mendapatkan pengampunan sehingga petisyen pengampunan yang diputuskan yang keseluruhan prosesnya mungkin memakan masa bertahun-tahun.

Tetapi seorang Ahli Parlimen yang menyuarakan kebenaran dan dipecat oleh partinya mesti mengosongkan kerusinya serta-merta. Tidak ada ruang untuk Ahli Parlimen ini mencabar keputusan parti di mahkamah kerana adanya ouster clause dalam Seksyen 18c Akta Pertubuhan 1966.

Rayuan hanya boleh dibuat kepada majlis tertinggi parti yang tentunya akan dikawal oleh pemimpin-pemimpin parti. Adakah ini adil?

Saya fikir sekiranya inilah kedudukan undang-undang yang akan terpakai maka tidak akan ada Ahli Parlimen yang berani menegur pemimpin parti yang melakukan kesilapan. Dan juga kemungkaran, yang mengamalkan rasuah dan penyelewengan kerana bimbang akan dipecat dari parti dan seterusnya hilang kerusi Parlimen yang disandang.

Ini akan menjadi suatu titik hitam dalam sejarah amalan demokrasi di negara kita.

Oleh yang demikian sekiranya rang undang-undang ini diluluskan oleh dewan yang mulia ini, saya ingin mencadangkan supaya ouster clause dalam Seksyen 18 (c) Akta Pertubuhan 1966, dikaji semula untuk memberikan ruang kepada Ahli Parlimen yang terkesan dengan undang-undang anti lompat parti mendapat keadilan di mahkamah sebelum beliau dikehendaki mengosongkan kerusinya.

Ini penting supaya mana-mana kerajaan yang memerintah pada masa akan datang tidak akan dengan sewenang-wenangnya menggunakan undang-undang anti lompat parti yang boleh dipinda dengan sokongan majoriti mudah, bagi mendiskriminasi mana-mana Ahli Parlimen.

Tuan Yang Dipertua dalam apa jua keadaan pun, pertimbangan kita yang paling utama mestilah menegakkan hak dan keadilan. Inilah fungsi utama Perlembagaan dan undang-undang di negara kita dan kita sebagai Ahli Parlimen adalah penjaga undang-undang.

Oleh itu, walaupun saya secara dasar bersetuju supaya pindaan perlembagaan dibuat untuk membolehkan sebuah undang-undang yang menghalang tindakan lompat parti dalam kalangan Ahli Parlimen dan Ahli Dewan Undangan Negeri digubal, pindaan perlembagaan ini mestilah dibuat secara berhemah, teliti dan berhati-hati dan menyokong ianya dibawa ke sebuah jawatankuasa pilihan khas.

Pindaan pada Perkara 10 Perlembagaan Persekutuan mestilah jelas maksudnya iaitu untuk membuat sekatan hanya ke atas Ahli Parlimen yang merupakan ahli sebuah parti politik untuk meninggalkan partinya dan menyertai sebuah parti lain.

Pindaan ini tidak boleh merangkumi perkara-perkara yang lain. Ia boleh dikira menyekat kebebasan berpersatuan Ahli-ahli Parlimen dan Ahli-ahli Dewan Undangan Negeri yang dibenarkan oleh perlembagaan dan undang-undang.

Saya khuatir Tuan Dipertua sekiranya pindaan Perkara 10 Perlembagaan Persekutuan ini merangkumi maksud yang terlalu luas, maka ia boleh disalah guna di kemudian hari untuk menafikan hak dan kebebasan Ahli-ahli Parlimen dan Ahli-ahli Dewan Undangan Negeri untuk menyatakan kebenaran dan mengambil pendirian dalam hal yang menyentuh kepentingan rakyat dan negara.

Tan Sri Muhyiddin Yassin
Bekas Perdana Menteri
Ahli Parlimen Pagoh


Akar umbi PKR tolak Tun M tapi terima UMNO

Akar umbi PKR menolak kerjasama dengan bekas Perdana Menteri, Tun Dr Mahathir Mohamad bagi menghadapi Pilihan Raya Umum Ke-15 (PRU15), tetapi sedia menerima UMNO.

Naib Pengerusi Majlis Pimpinan Negeri PKR Negeri Sembilan, Datuk Ismail Ahmad berkata, keputusan menolak kerjasama dengan Dr Mahathir dibuat menerusi usul yang dibawa ke mesyuarat tahunan cawangan masing-masing.

“Usul kami sebulat suara iaitu menolak kerjasama dengan Tun Mahathir Mohamad dan parti yang bersekongkol dengannya. Kami sudah beri dia cukup ruang, peluang dan kesempatan tapi kami tidak boleh lagi percaya, bak kata orang jangan jatuh lubang yang sama dua kali, cukuplah itu sebagai satu pengajaran.

“Saya ingat, boleh dikatakan majoriti cabang juga membuat usul yang sama, bukan di Negeri Sembilan sahaja tapi di seluruh negara. Cukupkah sekali kita beri ruang, yang meruntuhkan Pakatan Harapan bukannya orang luar tapi orang dari dalam yang kita berikan kepercayaan,” katanya.

Memetik laporan Utusan Malaysia, Ismail yang juga Ahli Dewan Undangan Labu bagaimanapun berkata, akar umbi sedia bekerjasama dengan UMNO bagi menghadapi PRU15.

“Hasil maklum balas ahli di peringkat akar umbi juga tiada masalah jika ada kerjasama di antara PKR dan UMNO sekiranya itu boleh membawa keadaan yang lebih baik kepada negara.

“Dalam politik ini tiada benda yang tidak boleh berlaku, tiada yang mustahil untuk bekerjasama dengan mana-mana parti yang memikirkan kepentingan dan juga kebajikan rakyat seluruh negara,” katanya.

“Saya di peringkat pimpinan negeri juga saya rasa tiada yang mustahil sekiranya itu (kerjasama dengan UMNO) boleh memberikan kesan positif kepada kemajuan negara, tiada masalah. Kami tiada masalah, ahli juga tiada masalah yang penting ekonomi kita menjadi lebih baik, kerja-kerja boleh diwujudkan dan pelabur masuk.

“Kemungkinan itu boleh sebelum pilihan raya atau selepas pilihan raya, itu pandangan saya. Kalau boleh selesai sebelum pilihan raya, kerajaan pada hari ini dapat kita betulkan segera,” katanya.


‘Kami mahu telur ayam, turun harga barang, bukan cukai jalan digital’

PAS Selangor menempelak kerajaan Pakatan Harapan-Barisan Nasional (PH-BN) kerana gagal menangani masalah bahan mentah dan keperluan utama rakyat untuk hidup seharian, bukan cukai jalan digital

Setiausaha Perhubungan PAS Selangor Roslan Shahir Datuk Mohd Shahir berkata banyak lagi isu yang lebih kritikal sewajarnya ditangani oleh kerajaan PH-BN dalam membantu rakyat yang berdepan kenaikan harga barangan dan inflasi.

Ini katanya, termasuk masalah kekurangan telur ayam, harga sayuran yang meningkat selain harga minyak petrol yang tidak turun-turun sebagaimana dijanjikan.

“Banyak lagi isu lebih kritikal yang belum selesai dan perlu ditangani segera berbanding pelekat cukai jalan dan lesen memandu digital.

“Isu telur, minyak petrol yang tak turun-turun, harga sayuran yang naik, kos hidup yang membebankan, kenapa cukai jalan dan lesen digital yang diutamakan.

“Yang saya tahu tujuan cukai jalan dipamirkan di kenderaan dengan maksud memudahkan pihak berkuasa membuat pemeriksaan. Sekatan jalanraya, kesalahan lalulintas dan sebagainya.

“Kalau ada SJR (sekatan jalan raya) dan masing-masing terkial-kial dan buka app dalam handset bayangkan jem yang akan berlaku,” katanya dalam kenyataan hari ini (11 Februari 2023).

Roslan Shahir turut mempersoalkan bagaimana sekiranya kenderaan itu dipanduk isteri, anak atau rakan-rakan.

“Selesailah yang patut diselesaikan. Jangan cakap lain buat lain. Rakyat makin bosan dengan kerajaan campuran ini,” katanya.

Semalam, Menteri Pengangkutan Anthony Loke, ketika menjelaskan keputusan itu, hari ini berkata ini kerana cukai jalan itu akan disediakan di atas platform digital melalui aplikasi MyJPJ.

Bagaimanapun langkah itu mendapat kritikan netizen.

Netizen persoal isu ‘roadtax’, MyJPJ jika bawa kenderaan orang lain


Sindiket penipuan pembantu rumah ligat ketika krisis Covid-19

Rugi hampir RM10,000 apabila pembantu rumah yang diterima dari sebuah agensi seperti tidak berminat melakukan tugas menjaga anaknya.

“Sewaktu pelaksanaan Perintah Kawalan Pergerakan (PKP) hanya seorang sahaja yang boleh keluar rumah selain mereka yang dibenarkan ke tempat kerja… saya mencari pembantu rumah untuk menjaga anak, tetapi mengejutkan apabila yang datang bukan seperti yang diminta.”

Itu antara keluhan mangsa sindiket penipuan pembantu rumah, pelakon dan penyanyi Azza Elite atau nama sebenarnya Nor Azzarima Zawari, 44, kepada Bernama yang kecewa apabila mendapat pembantu rumah yang tidak seperti dijanjikan.

Apa yang dialami beliau ini adalah antara modus operandi “sindiket menjual pembantu rumah” biarpun ketika negara dilanda krisis pandemik Covid-19.

Eksploitasi sindiket ini yang rakus dengan kegiatan jenayah pemerdagangan manusia termasuk pembantu rumah membuatkan ramai mangsa ‘berputih mata’ kerana bukan sahaja gagal mendapatkan pembantu rumah yang dimahukan bahkan terpaksa menanggung kerugian sehingga ribuan ringgit.

Ketika seluruh negara bergelut menghadapi krisis Covid-19, anggota kumpulan sindiket ini begitu licik menjerat mangsa.

Lain yang diminta, lain yang diterima

“Ikutkan syarat, saya minta yang berusia 40 tahun ke atas dan boleh menjaga kanak-kanak. Namun agensi ini beri saya pembantu rumah yang sudah berusia hampir 70 tahun dan tidak berminat serta tidak mahu menjaga anak saya,” kata Azza ketika dihubungi Bernama baru-baru ini.

Pembantu rumah itu hanya bekerja tiga hari sahaja dan Azza mengambil tindakan ‘memulangkan’ kembali amah yang berasal dari Indonesia itu kepada agensi yang membekalkan pembantu rumah itu.

Namun pihak agensi bukan sahaja tidak menggantikan amah yang baharu bahkan wang juga tidak dikembalikan.

Kecewa dengan apa yang berlaku, Azza memuat naik inisiden berkenaan di Instagram miliknya dan selepas kisah itu tular di media sosial, pihak agensi hanya memberi sedikit bayaran pulangan.

“Nasihat saya kepada masyarakat di luar sana, hati-hati apabila mencari pembantu rumah. Tanya dan selidik dahulu dari rakan-rakan kita yang pernah ambil pembantu rumah dengan ejen yang dipercayai dan berdaftar,” katanya yang kini menguruskan sendiri anaknya, Muhammad Adam (anak angkat), 4, bersama suami Azlan Zulaily, 35.

Bukan isu baharu

Selain Azza, hakikatnya terdapat ramai lagi menjadi mangsa kumpulan sindiket pembantu rumah.

Baru-baru ini juga tular kisah pasangan suami isteri yang mengalami kerugian RM30,000 dalam masa 12 minit akibat ditipu berhubung perkhidmatan mengemas rumah.

Wang di dalam akaun bank milik pasangan itu lesap selepas membuat tempahan servis mengemas rumah.

Mengulas isu sama, Pensyarah Kanan Kerja Sosial dan Pembangunan Komuniti, Jabatan Sains Kemasyarakatan dan Pembangunan Fakulti Ekologi Manusia, Universiti Putra Malaysia, Dr Samir Muhazzab Amin berkata, isu penyeludupan migran untuk pembantu rumah bukanlah satu perkara baharu.

Menurut beliau, walaupun tiada angka sebenar kes itu dapat direkodkan setakat ini, namun laporan media mengenai jenayah berkaitan pemerdagangan manusia atau migrasi khususnya penipuan pembantu rumah dilihat semakin meningkat apabila ramai mangsa tampil berkongsi pengalaman pahit mereka.

“Apabila berlaku Covid-19, semua sektor yang melibatkan pekerja asing terjejas. Sebagai contoh sektor pembinaan dan restoran turut terjejas kerana kerajaan membuat penghantaran pulang pekerja asing dan sektor pembantu rumah turut terlibat.

“Walaupun ramai yang bekerja dari rumah (BDR) pada awal PKP, tetapi kemudiannya berlaku pembukaan sektor perniagaan dan perkhidmatan secara berperingkat selepas sektor ekonomi dan sosial dibuka semula bermula Mei 2020 (selepas negara berdepan PKP FASA 1).

“Ini secara langsung mewujudkan permintaan (tenaga kerja) yang tinggi. Permintaan yang tinggi dan bekalan rendah mengundang kepada berlakunya aktiviti penipuan sindiket ini. Permintaan tinggi untuk khidmat pembantu rumah pun berlaku setelah pembukaan semula sektor pekerjaan, apatah lagi tempoh PKP yang dilalui di negara agak lama bermula dari 2020 hingga 2021,” katanya.

Operasi alam maya

Menyifatkan aktiviti sindiket itu amat membimbangkan ditambah pula selepas tiada lagi sekatan perjalanan apabila sempadan negara kembali dibuka sejak April lepas, Samir Muhazzab berkata, jenayah itu agak sukar dikesan berikutan ‘sesi jual beli’ dijalankan di alam maya.

“Pemerdagangan orang boleh berlaku di peringkat domestik serta melibatkan rentas sempadan yang melibatkan elemen eksploitasi, manipulasi dan ancaman terhadap mangsa yang terlibat. Penyeludupan migran merujuk kepada aktiviti rentas sempadan sama ada rela atau terpaksa.

“Dalam konteks jual pembantu rumah, saya melihat ia lebih kepada penyeludupan migran dan dalam masa sama melibatkan isu pemerdagangan orang,” katanya menambah, walaupun ia melibatkan pemerdagangan orang secara sukarela namun tetap salah di sisi undang-undang.

Terdapat dua taktik digunakan kumpulan sindiket untuk memperdayakan mangsa yang memerlukan khidmat pembantu rumah.

“Kaedah pertama ialah sindiket berkenaan menggunakan pembantu rumah yang berada di luar negara dengan cara menghantar gambar dan pasport pembantu rumah melalui aplikasi WhatsApp. Nombor WhatsApp adalah nombor dari seberang. Ini dilakukan bagi meyakinkan bakal majikan bahawa urusniaga tersebut adalah benar.

“Mereka kemudian memaklumkan bahawa pembantu tersebut bersedia untuk terbang tetapi semua kos penerbangan haruslah ditanggung oleh majikan. Kos tersebut termasuklah tiket kapal terbang dan kos pemeriksaan kesihatan, PCR test untuk Covid-19 dan sebagainya, dan kos tersebut haruslah di debitkan terlebih dahulu kepada mereka sebagai deposit, ” katanya.

Modus operandi kedua pula menggunakan pembantu rumah yang berada di dalam negara dengan cara memperdaya mangsa dengan menunjukkan gambar serta pasport pembantu rumah sebelum mangsa membayar kira-kira RM6, 000 hingga RM12, 000 kepada mereka.

“Namun selepas dua minggu atau selepas mendapat gaji bulan pertama amah akan lari. Ini (lari) memang mereka rancang bersama ejen dan duit deposit majikan tu mereka dah bahagikan sesama mereka.

“Sindiket yang kononnya ejen tu akan hantar pembantu rumah ke rumah majikan sebab mereka tak mahu majikan tahu lokasi mereka tinggal atau beroperasi. Nampak macam bagus servis mereka sampai hantar ke rumah tetapi sebenarnya memudahkan mereka ini menjalankan aktiviti penipuan atau scam,” katanya menambah modus operandi sama digunakan untuk menjerat mangsa yang lain.

Tingkat penguatkuasaan

Berpendapat pihak berkuasa perlu mempertingkatkan penguatkuasaan dalam membendung jenayah pemerdagangan pembantu rumah, beliau berkata, dibimbangi jenayah berkenaan akan memberi mudarat kepada sektor ekonomi, kesihatan serta keselamatan negara.

“Kesan kepada ekonomi ialah peluang pekerjaan rakyat tempatan diambil oleh rakyat asing. Dari segi kesihatan sukar untuk membendung wabak penyakit yang dibawa masuk oleh warga asing. Kawasan yang dimonopoli oleh warga luar biasanya tidak berada dalam keadaan bersih, “ katanya.

Samir Muhazzab menjelaskan, warga asing biasanya mendirikan rumah mereka di kawasan penempatan haram (setinggan) yang sempit, tidak mempunyai sistem longkang yang baik, sistem buangan sisa pepejal yang tidak sempurna dan tidak mempunyai sistem pembuangan sampah yang baik.

Keadaan berkenaan boleh menyebabkan wabak penyakit seperti demam denggi mudah merebak dan sukar dikawal.

“Disebabkan mereka tidak mempunyai sistem pembuangan sampah yang baik, sampah dibuang daripada tingkap rumah. Ada yang prihatin akan membakar sampah tersebut, tetapi menyebabkan berlakunya pula pencemaran udara.

“Selain itu, mereka yang berstatus “pendatang tanpa izin” tidak dapat vaksin dan boleh menyebabkan imuniti kelompok kita secara keseluruhan terjejas. Sebagai contoh, Malaysia telah diisytiharkan bebas daripada penyakit batuk kering atau TB dalam tempoh masa yang lama, tetapi disebabkan oleh kebanjiran warga asing, penyakit ini muncul semula, “ tambahnya.

Menurut beliau lagi, kebanyakan warga asing yang datang ke Malaysia untuk bekerja sebagai buruh juga tidak mempunyai budaya kebersihan yang baik.

“Sebagai contoh, sekiranya kita bersiar-siar di kawasan yang berhampiran antara Kompleks Kota Raya dan Pasar Seni, kita akan dapati kawasan ini dimonopoli oleh warga asing yang suka makan sirih. Jika kita amati, kita akan dapati jalan tersebut terdapat tompokan warna merah dipercayai berpunca daripada sisa sirih yang diludah ke atas jalan.

“Keselamatan negara juga boleh tergugat kerana dibimbangi akan berlaku banyak jenayah menyebabkan kualiti hidup masyarakat akan merudum.

“Kadar jenayah seperti mencuri dan merompak juga tinggi di kawasan yang dihuni oleh warga asing berpunca daripada kesempitan hidup. Selain itu, wujud juga kongsi gelap warga asing bagi menjaga kepentingan kumpulan masing-masing, ” dakwa beliau.

Ini adalah rencana pertama daripada dua bahagian tulisan Balkish Awang daripada Bernama yang menyentuh peningkatan sindiket sewaktu krisis Covid-19 dengan eksploitasi laman sosial untuk memperdayakan mangsa.


PH setuju tubuh kerajaan campuran UMNO-PH Melaka

Pakatan Harapan (PH) – gabungan DAP, PKR dan AMANAH – setuju bekerjasama dengan UMNO menubuhkan kerajaan Melaka di bawah kepimpinan Ketua Menteri (KM) baharu.

Pengerusi PH Melaka, Adly Zahari dalam satu kenyataan malam ini berkata gabungan itu secara dasarnya menyokong penubuhan kerajaan perpaduan di Melaka.

Untuk rekod, Barisan Nasional (BN) dan UMNO mempunyai 21 kerusi (termasuk dua MCA dan satu MIC) daripada 28 kerusi Dewan Undangan Negeri (DUN) Melaka.

Ini diikuti PH degan lima kerusi, termasuk empat dimenangi DAP, dan Perikatan Nasional (dua kerusi).

Mengulas lanjut, Adly yang juga bekas KM Melaka ke-11 berkata PH Melaka akan berusaha untuk bekerjasama dengan BN Melaka demi memastikan kestabilan politik negeri dapat diwujudkan.

Krisis politik Melaka tercetus semula selepas Ahli Dewan Undangan Negeri (ADUN) Lendu, Datuk Seri Sulaiman Md Ali meletak jawatan KM sebagaimana disahkan Presiden UMNO, Datuk Seri Ahmad Zahid Hamidi.

Susulan itu, ADUN Tanjung Bidara, Datuk Seri Ab Rauf Yusoh disahkan akan dilantik mengisi kekosongan itu, dan dikatakan bersedia untuk membentuk kerajaan campuran bersama PH, khususnya DAP.

Bagaimanapun, tindakan menukar Sulaiman dengan Ab Rauf mendapat ‘tentangan’ daripada beberapa pemimpin UMNO dan wakil rakyat parti itu.

Mengulas isu itu, Ahli Exco Negeri, Datuk Muhammad Jailani Khamis berkata Melaka akan menyaksikan kewujudan kerajaan baharu ‘tebuk atap’ dan ‘pintu belakang’.

“Apa yang tuan-tuan akan saksikan dalam beberapa hari berikutnya ialah Ketua Menteri tebuk atap atau Ketua Menteri pintu belakang.

“Ini spesies baharu kelahiran Umno dan Barisan Nasional (BN),” katanya yang juga Ahli Dewan Undangan Negeri (ADUN) Rembia seperti dilaporkan oleh portal berita, FMT.

Ketua Pemuda UMNO pula sindir Exco Melaka isu kerajaan ‘tebuk atap’


Rahman Dahlan kesal kemelut politik Sabah berulang selepas UMNO tarik sokongan

Kemelut politik Sabah yang kini berulang lagi dikesali Datuk Seri Abdul Rahman Dahlan, ia selepas UMNO-Barisan Nasional (BN) menarik sokongan terhadap kerajaan yang disertainya bersama Gabungan Rakyat Sabah (GRS).

Rahman yang juga Ketua UMNO Bahagian Tuaran nampaknya tidak senada dengan kepimpinan UMNO-BN Sabah yang bertindak menarik sokongan terhadap kerajaan GRS sehingga menimbulkan satu lagi kemelut politik.

“Takkan asyik berpolitik 24 jam. Apakah tiada langsung walaupun sekelumit perasaan simpati mereka kepada rakyat Sabah yang sedang bergelut cabaran kehidupan dan ekonomi,” soalnya dalam satu kenyataan.

Beliau berkata, rakyat Sabah kini sudah mula bosan, marah, mual dan muak dengan kemelut politik yang dibawa pemimpin tamak serta gila kuasa.

“Siapa yang tidak marah dengan keadaan politik Sabah sekarang, yang tidak pernah lekang daripada bergolak,” katanya lagi.

Rahman berkata, kesabaran dalam berpolitik adalah tuntutan demokrasi dan perlu dihormati semua pihak dalam parti politik.

“Jika tiada kesabaran, maka jawabnya akan pincanglah salah satu tiang seri,” katanya.

Sehubungan itu, beliau berkata, rakyat Sabah berhak mendapat kestabilan politik dan berhak mendapat ruang untuk bernafas dari semua kemelut politik.

Kemelut politik Sabah bermula apabila Timbalan Ketua Menteri, Datuk Seri Bung Moktar Radin menarik sokongan UMNO-Barisan Nasional (BN) terhadap kerajaan GRS pimpinan Datuk Seri Hajiji Noor.

Suasana itu berlanjutan apabila Hajiji mendakwa masih mendapat sokongan 44 Ahli Dewan Undangan Negeri (ADUN), manakala Bung Moktar meneruskan usahanya untuk menumbangkan kerajaan GRS.


Tak puas hati terhadap PH bukan bermakna undi datang pada BN

Naib Presiden UMNO Datuk Seri Ismail Sabri Yaakob berkata Barisan Nasional (BN) tidak boleh menganggap gabungan itu mendapat sokongan orang ramai hanya kerana ada pihak yang tidak berpuas hati dengan Pakatan Harapan (PH).

Pada Konvensyen BN Selangor hari ini, Ismail Sabri meminta sayap wanita cawangan negeri itu, Wanita Selangor, menjalankan kajian sikap pengundi bagi mendapatkan beberapa “fakta sokongan” ketika menyediakan strategi pilihan raya umum (PRU) nanti.

“Sekarang orang membandingkan kita dengan PH dan mengatakan mereka tidak percaya lagi kepada PH untuk memberi mereka peluang kedua,” kata beliau yang juga Perdana Menteri pada majlis yang diadakan di Pusat Konvensyen Setia City, Shah Alam hari ini.

“Tetapi hanya kerana mereka tidak percaya kepada PH, tidak bermakna mereka akan datang kepada kita.

“Saya takut jika kita tidak membuat kajian yang betul, maka (jika kita adakan pilihan raya) seperti di Johor dan Melaka, mereka (pengundi) akhirnya tidak keluar mengundi.

“Jika kita mahu menang, kita tidak boleh hanya bergantung pada emosi dan mesti melihat fakta. Asas kita memang kukuh. Tetapi fakta sokongan harus jelas,” tambahnya menurut laporan MalayMail.

Ismail Sabri menegaskan bahawa BN telah kehilangan Selangor dalam tiga kali PRU berturut-turut, sejak 2008 – dan sudah tiba masanya untuk memenanginya semula dalam PRU akan datang.

Parti itu mempunyai 54 kerusi Dewan Undangan Negeri pada 2004, tetapi kini hanya mempunyai lima.

Secara berasingan, Ismail Sabri berkata adalah penting bagi anggota BN untuk mengingati bahawa kerajaan hari ini telah melakukan banyak kebaikan, seperti mencapai kestabilan politik.

Beliau menekankan bahawa kerajaan telah membawa rang undang-undang (RUU) antilompat parti yang diluluskan di Dewan Rakyat.


Rancangan kerajaan lebih tersusun menerusi Pelan Pemulihan Negara

Kerajaan mempunyai rancangan yang lebih tersusun dan sistematik apabila Pelan Pemulihan Negara yang diumum Perdana Menteri Tan Sri Muhyiddin Yassin dilaksanakan bagi menghadapi cabaran pandemik Covid-19.

Pensyarah Pusat Polisi Perdana, Fakulti Teknologi dan Informatik Razak, Universiti Teknologi Malaysia Prof Madya Dr Muhammad Fathi Yusof berkata pelan berkenaan amat jelas dan boleh dijadikan sandaran kerajaan untuk mencapai pemulihan dari cabaran pandemik itu.

Bagaimanapun, katanya, kejayaan pelan itu amat bergantung kepada kerjasama rakyat dalam mematuhi peraturan yang ditetapkan, selain faktor sampingan seperti varian baharu Covid-19 serta tahap pematuhan prosedur operasi standard (SOP) orang ramai.

Muhyiddin berkata pelan itu diyakini dapat mengembalikan penghidupan harian biasa menjelang akhir tahun termasuk mengadakan semula sesi persidangan Parlimen pada September atau Oktober.

Perdana Menteri berkata pelan itu adalah satu strategi peralihan keluar dari kemelut pandemik Covid-19 merangkumi empat fasa yang akan melibatkan pelan peralihan fasa Perintah Kawalan Pergerakan (PKP) secara berperingkat.

Sementara itu, Presiden Majlis Perundingan Pelajar Kebangsaan Muhammad Amir Asyraf Mohd Sabri pula melihat sasaran pelan pemulihan berkenaan yang melibatkan pembukaan penuh semua sektor pada jangkaan seawal November atau Disember amat bersesuaian dengan situasi semasa negara.

Bagaimanapun, katanya, tempoh empat bulan mendatang iaitu dari Julai hingga Oktober akan menentukan sama ada pelan itu mampu mengembalikan atau tidak kehidupan normal rakyat atau sekurang-kurangnya dengan kelonggaran pelbagai SOP.

“Pelan yang dirangka ini adalah sesuai dengan jangka masa Program Imunisasi Covid-19 Kebangsaan yang menyasarkan kita mencapai imuniti kelompok namun saya rasa ia boleh ditambah baik dengan penyelarasan pelbagai program bantuan kewangan untuk rakyat terjejas,” katanya dipetik Bernama.

Presiden Majlis Belia Malaysia (MBM) Jufitri Joha berpendapat empat fasa dalam Pelan Pemulihan Negara sangat penting untuk negara memandangkan terdapat banyak perkara yang perlu diselesaikan secara teratur.

“Pandangan saya, pentingnya fasa-fasa ini kerana perkara yang hendak diselesaikan ini perkara besar, secara logiknya perlu bertahap untuk tempoh pemulihan. Untuk mencapai imuniti berkelompok sehingga 80 peratus memerlukan masa namun perlu diakui proses vaksinasi perlu disegerakan dan soal pemulihan ekonomi juga perlu dipercepatkan,” katanya.

Sementara itu, Ketua Menteri Sabah Datuk Hajiji Noor berkata pelan itu akan banyak membantu dalam melaksanakan langkah pemulihan kerajaan negeri itu.

Dalam kenyataan malam ini, beliau memberi jaminan bahawa kerajaan Sabah akan memberikan kerjasama penuh bagi memastikan pelan tersebut itu dapat dilaksanakan dengan jayanya.

Dalam perkembangan lain, Hajiji berkata kerajaan negeri menyokong pelanjutan tempoh darurat selama enam bulan lagi memandangkan kemungkinan berlaku peningkatan kes COVID-19 jika pilihan raya kecil kerusi Parlimen Batu Sapi dan kerusi Dewan Undangan Negeri (DUN) Bugaya diteruskan.


Rafizi pertahan langkah kerajaan tak benarkan pengeluaran KWSP

Rafizi Ramli tampil mempertahankan keputusan kerajaan campuran untuk tidak membenarkan pengeluaran bersasar Kumpulan Wang Simpanan Pekerja (KWSP).

Menteri Ekonomi itu mendakwa blok pembangkang sebagai tidak memahami tujuan KWSP diwujudkan dan memberi alasan wang simpanan itu bertujuan untuk kegunaan pada hari tua.

“Pagi tadi, beberapa ahli parlimen pembangkang protes keluar dewan bila Timbalan Speaker Dewan Rakyat tidak membenarkan usul pengeluaran bersasar KWSP dibahaskan hari ini.

“Ini sebab mereka tidak faham atau tidak ambil berat masa depan rakyat. Jadi, saya nak jelaskan sikit kenapa kerajaan tidak membenarkan KWSP dikeluarkan secara bersasar.

“Pertama, KWSP diwujudkan untuk pencarum mempunyai simpanan di hari tua. Ia juga mengehadkan keupayaan KWSP untuk mempelbagaikan dan mengukuhkan strategi pelaburan demi mendapat keuntungan yang lebih baik,” katanya di laman Facebooknya.

Beliau menambah, kesan kepada pencarum lain walaupun mereka tidak keluarkan wang KWSP kerana pulangan secara keseluruhan akan menjadi rendah.

“Sekiranya pencarum mati sekalipun, simpanan dalam KWSP akan dapat kepada waris,” katanya.

Pembukaan sesi Dewan Rakyat pagi ini, kecoh selepas hampir semua Ahli Parlimen Perikatan Nasional (PN) bertindak keluar dewan.

Tindakan itu dibuat selepas Dewan Rakyat menolak usul dikemukakan Ahli Parlimen Machang, Wan Ahmad Fayhsal Wan Ahmad Kamal di bawah Peraturan Mesyuarat 18 (1) untuk membincangkan mengenai pengeluaran wang KWSP secara bersasar.

Wan Ahmad Fayshal berkata, usul yang dihantar kepada Yang Dipertua Dewan Rakyat, Datuk Johari Abdul, Jumaat lalu, ditolak atas alasan isu itu sudah dijelaskan Perdana Menteri yang juga Menteri Kewangan, Datuk Seri Anwar Ibrahim dan timbalannya, sebelum ini.

Timbalan Yang Dipertua, Alice Lau Kiong, berkata keputusan sudah dibuat Johari dan beliau tidak boleh mengetepikannya.

Keputusan Alice itu menyebabkan sebahagian Ahli Parlimen PN berdiri dan Datuk Seri Dr Shahidan Kassim (PN-Arau) mempersoalkan keputusan itu kerana sudah tiada masa lagi untuk usul itu dibincangkan pada sesi kali ini.

Alice tetap tegas dengan keputusannya, menyebabkan Ahli Parlimen PN keluar dewan sebagai tanda protes.


Singapura catat 15,851 kes baharu

Selepas merekodkan jumlah jangkitan harian di bawah paras sebanyak 9,042 kes pada Isnin, Singapura semalam (Selasa 15 Mac 2022), kembali mencatat angka melepasi 10,000 kes.

Dalam tempoh 24 jam sehingga 12 tengah hari semalam, Kementerian Kesihatan Singapura (MOH) memaklumkan sebanyak 15,851 kes baharu dilaporkan.

Daripada jumlah itu, sebanyak 15,686 melibatkan penularan tempatan dan 165 lagi kes import, kata MOH.

Ini adalah hari Selasa ketujuh berturut-turut bilangan kes telah meningkat daripada hari sebelumnya.

Menteri Kesihatan Ong Ye Kung sebelum ini ketika merujuk kepada corak sedemikian, menulis di Facebook pada Oktober 2021 bahawa angka akan sentiasa meningkat selepas hujung minggu.

Terdapat enam kematian baharu pada Selasa, menjadikan jumlah kematian akibat komplikasi Covid-19 di Singapura kini mencecah 1,159 kes.

Seramai 1,311 pesakit di hospital, menurut statistik jangkitan terkini di laman web MOH dengan seramai 191 pesakit memerlukan sokongan oksigen.

Empat puluh pesakit kini dirawat di unit rawatan rapi, berbanding 37 pada Isnin.

Kebanyakan jangkitan baharu Covid-19 di Singapura adalah kes Protokol 2, iaitu mereka yang sihat atau dinilai mempunyai keadaan ringan.

Daripada kes baharu yang dilaporkan pada Selasa, 13,916 diklasifikasikan di bawah Protokol 2, terdiri daripada 13,786 kes tempatan dan 130 jangkitan import.

Sebanyak 1,935 lagi kes disahkan melalui ujian tindak balas rantai polimerase (PCR), dengan 35 daripadanya adalah kes import.

Sehingga kini, Singapura telah merekodkan 964,329 kes Covid-19 sejak permulaan wabak itu. – Agensi


Belanjawan 2022 dibentang 29 Okt, fokus sistem kesihatan dan pemulihan ekonomi

Belanjawan 2022 yang holistik memberi tumpuan kepada aspek sistem kesihatan awam dan pemulihan ekonomi semasa krisis Covid-19 akan dibentang Putrajaya pada 29 Oktober 2021, kata Perdana Menteri Tan Sri Muhyiddin Yassin.

Muhyiddin berkata belanjawan tersebut merupakan kesinambungan Pelan Pemulihan Negara (PPN) dan pembentangan Rancangan Malaysia ke-12 (RMK-12) dijangka dibentangkan di Dewan Rakyat pada 20 September 2021.

“Saya juga ingin maklumkan, Belanjawan 2022 akan menumpukan kepada tiga fokus utama iaitu agenda memacu pemulihan ekonomi, membina semula daya ketahanan negara dan memangkin pembaharuan atau Recovery, Resilience, Reform.

“Sehubungan ini, tumpuan khusus akan diberikan kepada usaha untuk memulihkan sektor terjejas seperti pelancongan, meningkatkan keupayaan sistem kesihatan awam serta skop perlindungan sosial dan merancakkan ekonomi digital dalam usaha mengukuhkan daya saing negara dalam menghadapi norma baharu global” katanya lapor Bernama.

Beliau berkata demikian semasa sesi penerangan menteri-menteri pada sidang khas Dewan Rakyat hari ini.

Kerajaan, menerusi Kementerian Kewangan juga buat pertama kalinya akan menerbitkan kenyataan Pra-Belanjawan termasuk dokumen konsultasi rakyat mengenai tumpuan dasar pada bulan Ogos nanti selaras dengan usaha meningkatkan ketelusan proses serta penglibatan rakyat dalam penyediaan belanjawan tahunan.

“Selain itu, sebagai elemen utama penyampaian maklumat mengenai pelaksanaan PPN kepada masyarakat awam, sebuah Portal Pelan Pemulihan Negara dibangunkan sebagai pusat rujukan sehenti yang memaparkan indikator-indikator terkini serta maklumat berkaitan PPN, manfaat dan juga Prosedur Operasi Standard (SOP) terkini, dengan cara yang lebih mesra pengguna,” katanya.

Menyedari situasi rakyat semasa keadaan yang sukar, Perdana Menteri berkata sebagai sebuah kerajaan yang prihatin, kerajaan telah melaksanakan lapan Pakej Rangsangan Ekonomi dengan pelbagai bantuan tunai kepada rakyat.

“Bermula dengan pakej Pakej Rangsangan Ekonomi Prihatin Rakyat (PRIHATIN), kemudiannya PRIHATIN PKS Tambahan dan diikuti dengan Pelan Jana Semula Ekonomi Negara (PENJANA), KITA PRIHATIN, Perlindungan Ekonomi dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA), PEMERKASA Tambahan dan terkini pakej Perlindungan Rakyat dan Pemulihan Ekonomi (PEMULIH) dengan nilai keseluruhan RM530 bilion.

“Semua ini dilaksanakan semata-mata untuk satu tujuan murni iaitu memastikan kehidupan dan kebajikan rakyat sentiasa terbela,” katanya.

Kerajaan menurut Muhyiddin telah membenarkan moratorium pinjaman bank selama 12 bulan, enam bulan pada tahun lepas dan enam bulan lagi melalui pengumuman pakej PEMULIH baru-baru ini.

“Kerajaan juga meneruskan pemberian diskaun bil elektrik dan subsidi minyak masak dan minyak petrol untuk manfaat rakyat.

“Di samping itu, pelaksanaan program latihan dan peningkatan kemahiran turut dilaksanakan sebagai persediaan dalam meningkatkan kebolehpasaran tenaga kerja dan menyediakan peluang pekerjaan kepada rakyat,” katanya lagi.

Manakala khusus bagi perusahaan kecil dan sederhana (PKS), Perdana Menteri berkata kerajaan telah bersetuju menyediakan bayaran tambahan di bawah Geran Khas Prihatin (GKP) sebanyak RM1,000 yang akan dibayar masing-masing sebanyak RM500 pada September dan November tahun ini.

Selain itu, bagi menyokong agenda digitalisasi usahawan PKS, beliau berkata kerajaan turut menyediakan geran padanan sehingga RM5,000 bagi pembelian sistem atau langganan platform digital melalui program ‘SME Digitalisation Grant’.

Bagi terus menyokong sektor PKS mendapat kemudahan pembiayaan dan bangkit semula dalam fasa pemulihan, beliau berkata kerajaan akan meningkatkan had siling jaminan di bawah Syarikat Jaminan Pembiayaan Perniagaan (SJPP) sebanyak RM20 bilion.

“Bank Negara Malaysia juga komited untuk menyediakan akses bantuan kewangan kepada usahawan PKS dengan menambah dana pinjaman mudah bagi PKS sebanyak RM4 bilion lagi untuk tahun 2021.

“Setakat hujung bulan Jun 2021, masih terdapat baki keseluruhan dana pembiayaan PKS berjumlah RM8.6 bilion untuk dimanfaatkan oleh PKS,” katanya.

Di bawah pakej PEMULIH, Muhyiddin berkata PKS juga boleh mendapatkan kemudahan mikrokredit sehingga RM1.1 bilion yang disediakan oleh AgroBank dan Bank Simpanan Nasional masing-masing berjumlah RM500 juta dan TEKUN sebanyak RM100 juta.

Justeru, beliau mengharapkan dana-dana ini dapat memenuhi pelbagai keperluan PKS dan usahawan mikro dalam menggerakkan semula perniagaan selaras dengan pembukaan ekonomi di bawah PPN.

Muhyiddin berkata kesemua pakej-pakej rangsangan ini sebahagiannya telah dan akan dibiayai menggunakan Kumpulan Wang COVID-19 (KWC-19).

“Penubuhan KWC-19 adalah berlandaskan perundangan di bawah Akta Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19)) 2020 [Akta 830] yang diluluskan sebulat suara oleh Dewan yang mulia ini.

“Pelaksanaan kesemua pakej ini telah memanfaatkan lebih 20 juta rakyat serta 2.4 juta premis dan entiti perniagaan setakat ini. Lebih RM200 bilion telah dimanfaatkan dalam tempoh berkenaan,” katanya lagi.


Pengguna terkesan gangguan elektrik boleh dapat rebat: Takiyuddin

Tenaga Nasional Berhad (TNB) akan memberi rebat kepada pengguna terutama peniaga yang terjejas akibat gangguan bekalan elektrik di beberapa kawasan Semenanjung Malaysia, Rabu lepas.

Menteri Tenaga dan Sumber Asli Datuk Seri Takiyuddin Hassan berkata didapati pada hari kejadian seramai satu juta pengguna akaun domestik, industri dan komersial terkesan dengan gangguan yang berlaku sejak 12.39 tengah hari itu, menurut laporan Bernama.

“Pengguna yang terkesan seperti peniaga boleh membuat tuntutan dengan menyatakan jumlah kerugian dialami.

“Bagaimanapun, maklumat terperinci mengenai rebat itu akan saya bentangkan di Parlimen pada 4 Ogos depan,” katanya kepada pemberita selepas menghadiri Mesyuarat Agung Tahunan PAS Kota Bharu kali ke-55 hari ini.

Takiyuddin yang juga Ahli Parlimen Kota Bharu memuji tindakan pantas pihak TNB yang berjaya memulihkan sepenuhnya bekalan elektrik di kawasan mengalami gangguan dalam tempoh dua jam 21 minit.

“Disebabkan masalah yang berlaku pada hari itu, kita perlu menjaga kestabilan tenaga sehingga terpaksa mencatu kawasan tertentu yang tidak kritikal.

“Pada masa yang sama kita memastikan hospital, lapangan terbang dan Parlimen yang bersidang ketika itu tidak mengalami gangguan bekalan elektrik,” katanya.

TNB dalam kenyataan Rabu lepas memaklumkan gangguan bekalan elektrik yang berlaku di beberapa kawasan di Semenanjung Malaysia sejak 12.39 tengah hari berpunca daripada kerosakan satu peralatan di Pencawang Masuk Utama (PMU) Yong Peng North di Yong Peng, Johor.

Kerosakan itu mengakibatkan kehilangan beban sebanyak 2.2 gigawatt (GW) yang merupakan 10 peratus daripada keseluruhan permintaan bekalan di Semenanjung Malaysia.


Tunggu dasar dan garis panduan KDN berhubung kebenaran jual bunga api, mercun

Polis Diraja Malaysia (PDRM) sedang menunggu dasar dan garis panduan daripada Kementerian Dalam Negeri (KDN) berhubung kebenaran aktiviti pembakaran serta penjualan bungai api dan mercun.

Terdahulu, media melaporkan kerajaan memberi kebenaran penjualan bunga api dan mercun selepas Kabinet memutuskan perkara tersebut dalam mesyuarat baru-baru ini.

Ketua Polis Negara (KPN) Tan Sri Acryl Sani Abdullah Sani berkata PDRM mengikuti apa jua garis panduan dan dasar yang ditetapkan KDN berikutan pelaksanaan perkara tersebut demi menjamin keselamatan orang ramai, menurut laporan Bernama.

“Saya baru tahu tentang perkara ini dan saya menunggu apakah dasar daripada KDN berikutan pelaksanaan perkara tersebut,” katanya.

Beliau berkata demikian ketika hadir program Hiking Polis Diraja Malaysia Bersama Komuniti Peringkat Polis Kontinjen Kuala Lumpur di Taman Persekutuan Bukit Kiara, di sini, hari ini.

Semalam, Bernama melaporkan aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan Nga Kor Ming dilaporkan berkata perkara itu dipersetujui dalam mesyuarat Jemaah Menteri dua hari lepas, sebagai antara langkah yang boleh meningkatkan pendapatan negara dan kerajaan akan mengawal aktiviti penjualannya di peringkat sumber iaitu pemborong dan pengimport.

Turut hadir pada program itu Menteri Belia dan Sukan Hannah Yeoh serta Ketua Polis Kuala Lumpur Datuk Azmi Abu Kassim.

Mengenai acara yang melibatkan kira-kira 200 peserta yang terdiri daripada anggota polis serta masyarakat setempat Bukit Kiara dan wakil penduduk sekitar, Acryl Sani berkata ia merupakan inisiatif pihaknya untuk merapatkan hubungan dengan masyarakat.

Ditanya mengenai isu seorang wanita tidak dibenarkan memasuki balai polis kerana tidak menepati etika pemakaian, beliau berkata kod etika pemakaian ketika berurusan di pejabat kerajaan harus dipatuhi namun ia diberikan kelonggaran sekiranya terdapat sebarang hal kecemasan.

Beliau berkata dalam arahan Ketua Setiausaha Negara, memang ada arahan mengenai tatacara berpakaian apabila berurusan di pejabat kerajaan namun ketua jabatan atau agensi masing-masing dengan budi bicara akan menentukan bentuk tatacara berpakaian yang akan dilaksanakan.

“Pejabat kerajaan ini merupakan pejabat yang ramai orang berurusan. Pelbagai lapisan masyarakat ada di situ, jadi kita ingin menunjukkan kepada masyarakat bahawa jabatan kerajaan ini adalah tempat yang masyarakat berurusan dalam keadaan tertib dan sopan.

“… tetapi dalam keadaan kecemasan, mungkin ia boleh dibuat kelonggaran. Kita harus melihat apa bentuk kecemasan tersebut atau kecemasan itu boleh diberi kelonggaran,” katanya.

Terdapat laporan media, seorang wanita yang mahu membuat laporan polis berikutan kemalangan kereta mendakwa tidak dibenarkan masuk ke balai polis Kajang kerana memakai seluar pendek.

Wanita berkenaan kemudian meminta kakaknya untuk membawakan sepasang seluar panjang dan barulah dibenarkan masuk ke balai itu.


22 anggota kongsi gelap diberkas

Polis menumpaskan dua kumpulan kongsi gelap susulan penangkapan 22 lelaki di sekitar Puchong, Serdang, Kapar dan Klang, Selangor.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, JSJ Bukit Aman melancarkan ‘Op Cantas Sinecura’ pada 21 April lalu untuk membanteras dua kumpulan kongsi gelap yang dikenali sebagai ‘Geng 18 Dato’ Suresh’ dan ‘Geng 21 Sunder’.

Katanya, kumpulan itu didapati terlibat dengan kegiatan kongsi gelap, merusuh, pemerasan dan mendatangkan kecederaan.

“Semua lelaki yang ditangkap terdiri daripada 12 ahli kumpulan ‘Geng 18 Dato’ Suresh’, termasuk ketuanya, dan 10 lagi adalah ketua dan anggota Geng 21 Sunder,” katanya dalam kenyataan hari ini.

Semua suspek berumur 35 hingga 48 tahun mempunyai satu hingga sembilan rekod jenayah lampau, antaranya membabitkan gaduh, samun, dadah dan mendatangkan kecederaan.

Huzir berkata, siasatan akan dijalankan mengikut Akta Pertubuhan 1966; Seksyen 324 Kanun Keseksaan dan Akta Pencegahan Jenayahm 1959 (POCA).

Katanya, operasi itu dijalankan berikutan tular video kejadian pada 25 November tahun lalu di mana sekumpulan lelaki Geng 18 Dato’ Suresh merusuh dan mencederakan mangsa di sebuah pusat hiburan di Brickfield, Kuala Lumpur.

“Seorang anggota polis yang secara kebetulan menjalankan tugas risikan di pusat hiburan berkenaan telah dikepung, ditengking dan dipukul oleh kumpulan terbabit,” katanya.

Beliau berkata, dalam kejadian lain di Kapar, Selangor pada 21 Januari 2020, sekumpulan lelaki Geng 21 Sunder bersenjatakan parang, kayu dan besi menyerang seorang mangsa sehingga cedera.

Susulan itu, polis melancarkan operasi menangkap semua anggota kumpulan kongsi gelap terbabit.


PM dan Kabinet sumbang tiga bulan gaji untuk tabung Covid-19

Kerajaan Perikatan Nasional (PN) memutuskan agar tiga bulan gaji Perdana Menteri, Menteri dan Timbalan Menteri dipotong dan disalurkan ke dalam Akaun Amanah Bencana sebagai membiayai perbelanjaan berkaitan Covid-19.

Perdana Menteri Tan Sri Muhyiddin Yassin ketika mengumumkan perkara itu berkata, langkah yang diambil itu sebagai tanda kesungguhan kerajaan untuk membantu mereka yang menerima kesan akibat penularan wabak pandemik berkenaan.

“Sepertimana yang telah diamalkan semasa Perintah Kawalan Pergerakan (PKP) pertama tahun lalu.

“Saya ingin memaklumkan tanda sokongan barisan Menteri dan Timbalan Menteri dengan tidak mengambil gaji selama 3 bulan mulai Jun 2021,” katanya dalam perutusan khas Perdana Menteri: Bantuan PKP 3.0 malam tadi.

Dalam pada itu menyentuh mengenai keputusan untuk melaksanakan ‘total lockdown’ beliau berkata, ia adalah satu keputusan yang sukar tetapi terpaksa dibuat.

“Sama ada lockdown yang dilaksanakan ini akan berjaya atau tidak semuanya terserah kepada saudara dan saudari serta ketentuan Ilahi.

“Kerajaan telah menutup hampir semua sektor ekonomi dan sosial untuk mengurangkan pergerakan rakyat dan memutuskan rantaian jangkitan Covid-19,” tegasnya.


Singapura import ayam dari Indonesia, tambah sumber baharu makanan

Indonesia kini turut disenaraikan sebagai antara pengeksport daging ayam sejuk beku, daging ayam diproses dan produk berasaskan ayam ke Singapura, menurut Agensi Makanan Singapura (SFA) pada Khamis.

Dalam hantaran di Facebook, SFA memaklumkan bekalan ayam yang telah diluluskan dari Indonesia kini boleh diimport sebagai sumber tambahan bekalan sedia ada dari Brazil, Thailand dan Australia, menurut laporan Bernama.

“Usaha SFA itu dilihat sebagai satu langkah ke hadapan dalam mempelbagaikan sumber bekalan makanan dan meningkatkan daya tahan bekalan.

“Langkah ini akan melindungi kita daripada ketidaktentuan bekalan global,” menurut SFA.

SFA memaklumkan bahawa kepelbagaian telah menjadi asas kepada strategi menjamin keselamatan makanan Singapura.

“Kerajaan telah melakukan perancangan jangka panjang dan mengambil tindakan secara proaktif melindungi bekalan makanan Singapura,” menurut SFA.

Singapura telah mempelbagaikan sumber makanannya sejak sekian lama, terutama membabitkan makanan asasi seperti telur, ayam dan sayur-sayuran.